Wanita Hamil Meninggal Dunia Kerana Ambulans Kehabisan Minyak

NEW DELHI – Seorang wanita hamil di India meninggal dunia ketika dalam perjalanan ke sebuah hospital di Baripada, Odisha selepas ambulans dinaikinya kehabisan minyak.

Kejadian itu berlaku ketika mangsa dibawa ke Pandit Raghunath Murmu Medical College and Hospital (PRMMCH) pada malam Jumaat lalu.

Tulsi Munda, isteri kepada Chittaranjan Munda dari perkampungan Handa mengadu sakit mahu bersalin ketika dia dihantar ke Pusat Kesihatan Komuniti Bangiriposhi.

Bagaimanapun, doktor di pusat itu memindahkannya ke PRMMCH kerana wanita itu berada dalam keadaan kritikal.

Ketika proses pemindahan itu dibuat, ambulans tersebut kehabisan minyak di pinggir bandar Baripada.

Bantuan sokongan ambulans lain hanya tiba di lokasi terbabit 45 minit kemudian.

“Apabila kami tiba di hospital kira-kira sejam selepas itu, doktor mengesahkan isteri saya sudah meninggal dunia,” kata Munda.

Sementara itu, Ketua Pegawai Perubatan Daerah Mayurbhanj, Pradip Kumar Mohapatra berkata, siasatan awal mendapati saluran paip minyak kenderaan itu dipercayai bocor ketika dalam perjalanan ke hospital.

“Siasatan akan dilakukan untuk mengambil tindakan selanjutnya,” ujarnya. – Agensi


Kerajaan Setuju Bina Jambatan Labuan-Sabah

KUALA LUMPUR: Kerajaan bersetuju pembinaan jambatan menghubungkan Labuan dengan tanah besar Sabah, dilaksanakan secara Inisiatif Pembiayaan Swasta (PFI), kata Menteri Wilayah Persekutuan, Tan Sri Annuar Musa.

Annuar berkata, kementeriannya dan Kementerian Kerja Raya dalam proses memuktamadkan terma rujukan untuk melaksanakan proses Permohonan Cadangan (RFP) yang dijangka dapat dikemukakan kepada syarikat berminat sebelum penghujung tahun ini.

“Kemudian, kira-kira enam hingga lapan bulan digunakan untuk menyiapkan dokumen RFP secara terperinci bagi membolehkan pembidaan dilakukan.

“Menjelang September tahun depan, pembidaan akan dibuat penilaian dan dijangkakan pada Oktober kita dapat memuktamadkan kaedah mana yang akan dipakai dan syarikat mana diberi peluang untuk membina jambatan itu,” katanya pada sesi soal jawab di Dewan Rakyat, di sini hari ini.

Beliau menjawab soalan Datuk Rozman Isli (Warisan-Labuan), sama ada pembiayaan pembinaan jambatan Labuan-Sabah akan ditanggung kerajaan atau secara PFI.

Annuar berkata, kerajaan memutuskan untuk menggunakan kaedah PFI bagi memastikan pelaksanaan projek berjalan dengan sempurna dan telus melalui bidaan bersaing menerusi RFP.

Pelaksanaan projek kerjasama awam-swasta itu dapat memajukan ekonomi melalui pelaburan swasta, di samping mengurangkan beban kerajaan dan memastikan pelaksanaan memberikan nilai faedah terbaik kepada kerajaan, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ADUN Labuk Tinggalkan PBS Sertai Warisan

KOTA KINABALU: Ahli Dewan Undangan Negeri (Adun) Labuk, Abdul Rahman Kongkawang mengumumkan keluar daripada Parti Bersatu Sabah (PBS) dan menyertai Parti Warisan Sabah (Warisan).

Bekas Naib Presiden PBS itu menyerahkan borang keahliannya kepada Ketua Menteri merangkap Presiden Warisan Datuk Seri Mohd Shafie Apdal hari ini.

Bersama beliau menyertai Warisan ialah tiga Ketua Cawangan PBS kawasan Labuk iaitu Nordin Lamsnih, Saharan Marpidi dan Tamiang Saraman.

Turut menyertai Warisan ialah ahli jawatankuasa (AJK) Wanita dan Pemuda PBS Labuk iaitu, Fency Mirsoh dan Sunny Silva Raja, bekas penolong pegawai daerah Beluran, Jamai Sikansa; AJK Umno Beluran, Abdul Rahim Diar dan ahli Umno Beluran, Andaraman Kahar.

Sementara itu Mohd Shafie berkata beliau mengalu-alukan penyertaan Abdul Rahman serta beberapa AJK PBS dan ahli Umno Labuk ke dalam Warisan.

“Beliau sebenarnya telah menyatakan hasrat itu kepada saya semasa Pilihan Raya Kecil (PRK) Parlimen Sandakan lagi dan kita gembira ia dapat direalisasikan hari ini.

“Kita sebenarnya tapis dahulu sebelum menerima kemasukan mana-mana pihak ke dalam Warisan termasuk melihat mana yang kita rasa punyai pengalaman dan keupayaan tapi saya yakin saudara Abdul Rahman ini diterima rakyat di kawasan itu,” katanya dalam sidang media di Pusat Pentadbiran Negeri Sabah.

Mohd Shafie menambah keputusan yang dibuat itu adalah untuk kepentingan Sabah bukan hanya Warisan semata-mata.

Penyertaan terbaharu Adun Labuk itu menjadikan Warisan kini mempunyai 32 kerusi dalam Dewan Undangan Negeri (Dun) Sabah.

Abdul Rahman adalah Adun PBS kedua selepas Datuk Anita Baranting (Tandek) yang mengumumkan keluar partu untuk menyertai Warisan.

Sementara itu Presiden PBS Datuk Dr Maximus Ongkili dijangka mengadakan sidang akhbar petang nanti berkenaan perkembangan terbaharu ini.


Penjawat Awam Antara 38 Individu Dikompaun

KOTA KINABALU: Seramai 38 individu termasuk empat penjawat awam dikenakan kompaun dalam operasi Op Noda / Cantas yang dijalankan di sebuah kafe di Cyber Perdana Commercial Centre, di sini, awal pagi tadi.

Dalam operasi jam 1 pagi itu, sepasukan polis Bahagian Siasatan Jenayah Maksiat, Perjudian dan Kongsi Gelap (D7), Ibu Pejabat Polis Kontinjen (IPK) Sabah melakukan pemeriksaan di premis berkenaan.

Pegawai Turus D7, Jabatan Siasatan Jenayah (JSJ) IPK Sabah, Deputi Superintendan Alhusin Halil berkata, sebaik serbuan dijalankan, polis melakukan pemeriksaan terhadap 36 pelanggan dan dua pekerja di kafe berkenaan.

Katanya, hasil pemeriksaan, polis mendapati premis berkenaan menjalankan aktiviti hiburan awam dengan menggunakan lesen tamat tempoh.

“Semua pelanggan yang berada di premis berkenaan kemudiannya dikenakan kompaun.

“Manakala dua lelaki yang disyaki pembantu kedai dan DJ di premis berkenaan ditahan untuk tindakan dan siasatan selanjutnya,” katanya ketika dihubungi, hari ini.

Alhusin berkata, dua lelaki yang ditahan berusia 23 dan 24 tahun dan polis turut merampas pelbagai kelengkapan serta peralatan hiburan bersama resit jualan untuk membantu siasatan.

Katanya, kes disiasat mengikut Seksyen 4 Ordinan Hiburan Awam. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Berpakaian Sukan Ditemui Mati Dalam Kenderaan

LABUAN: Seorang lelaki yang dipercayai baru berjoging di Tanjung Kubong kelmarin ditemui tidak sedarkan diri dalam kenderaan pacuan empat rodanya di kawasan parkir rekreasi bukit itu.

Ketua Polis Daerah WP Labuan Muhamad Farid Ahmad berkata, pihaknya menerima panggilan awam kira-kira jam 6.25 petang memaklumkan keadaan dalam kereta berkenaan dengan enjin yang masih hidup.

“Di tempat kejadian polis mendapati mangsa duduk di kerusi pemandu dengan masih berpakaian sukan,” katanya.

Farid menjelaskan pihak ambulan yang dihubungi sampai kira-kira jam 6.30 petang dan pemeriksaan menunjukkan mangsa yang berumur 33 tahun itu disahkan meninggal oleh pegawai perubatan.

Mayat mangsa kemudian dihantar ke Hospital Labuan untuk proses bedah siasat.

Mangsa berbangsa Sino-Kadazan itu bekerja di syarikat swasta dan didapati mempunyai sejarah penyakit darah tinggi.

Farid berkata, kes itu disiasat sebagai mati mengejut (SDR). – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemimpin Keluar Parti Lumrah Politik – Anifah

KOTA KINABALU: Presiden Parti Cinta Sabah (PCS), Datuk Seri Anifah Aman menyifatkan tindakan beberapa orang pemimpin tertinggi parti terbabit yang keluar secara beramai-ramai hari ini adalah sebagai lumrah politik.

Beliau berkata, tindakan segelintir pemimpin itu berkemungkinan disebabkan khuatir tidak terpilih lagi untuk memegang jawatan penting parti apabila terdapat rombakan di dalam PCS yang dijadualkan berlaku pada tempoh terdekat.

Menurutnya, setakat ini adanya desakan daripada akar umbi untuk membuat rombakan parti bagi memantapkan hala tuju PCS memperjuangkan naratif rakyat Sabah.

“Sebagai ahli politik yang matang, kita tidak boleh halang mereka untuk meninggalkan parti dan menjadi hak mereka untuk membawa haluan masing-masing di kancah politik negara.

“Namun, saya juga tegaskan di sini, PCS tetap berdiri utuh dalam terus memperjuangkan hak-hak Sabah terutama berkaitan dengan Perjanjian Malaysia 1963 (MA63) dan hak rakyat negeri Sabah.

“Saya juga ingin mengambil kesempatan untuk mengucapkan terima kasih dan semoga jaya kepada mereka walaupun berlainan platform nanti. Saya berharap usaha memperjuangkan hak rakyat Sabah akan terus diutamakan,” katanya.

Dalam pada itu, Anifah turut menyangkal adanya dakwaan mengatakan PCS bakal berkubur dalam arena politik tempatan susulan isu berkenaan sebaliknya mengatakan parti terbabit semakin diterima oleh rakyat negeri ini.

Media hari ini melaporkan beberapa pemimpin tertinggi PCA mengisytiharkan untuk keluar dari parti secara ‘en bloc’, yang diketuai Datuk Ewon Ebin selaku Naib Presiden PCS.

Beliau dipetik berkata, pihaknya menerima tekanan daripada ahli dan penyokong parti mengenai hala tuju PCS berikutan parti terbabit telah kalah pada Pilihan Raya Negeri (PRN) Sabah tahun lalu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


11,985 Kes Covid-19 Direkodkan Hari Ini

PUTRAJAYA: Kementerian Kesihatan melaporkan 11,985 kes baharu Covid-19 menjadikan keseluruhan jangkitan meningkat kepada 951,884 kes.

Ketua Pengarah Kesihatan, Dr Noor Hisham Abdullah berkata, Selangor masih mencatatkan jangkitan harian tertinggi dengan 5,550 kes.

Ia diikuti Kuala Lumpur (1,174), Kedah (800), Negeri Sembilan (745), Johor (644), Pahang (603), Melaka (453), Sabah (474), Kelantan (386), Pulau Pinang (362), Perak (274), Sarawak (261), Terengganu (171), Putrajaya (51), Labuan (35) dan Perlis (dua).


Gambar budak tular bawa tuah

LIMA, PERU: Tersentuh dengan gambar tular seorang budak membuat kerja sekolah di kaki lima jalan, seorang jutawan Bahrain terbang ke Peru bagi membantu budak berkenaan, termasuk membina rumah baru.

Gambar Victor Martin Angulo Cordoba, 11, duduk dan meniarap di kali lima di bandar Moche, Peru, sambil membuat kerja sekolah kerana rumahnya tiada bekalan elektrik, tular sejak April lalu, disaksikan jutaan orang.

Menurut laporan Daily Mirror, kisah Victor, murid tahun enam itu menarik perhatian Yaqoob Yusuf Ahmed Mubarak, 31, ahli perniagaan di Bahrain yang segera terbang ke Peru.

Akhbar Peru, Tubarco, melaporkan Mubarak membantu memperbaiki rumah keluarga Victor menjadikannya dua tingkat, termasuk memastikan mereka mendapat bekalan elektrik membantu ibu budak itu, Rosa Angulo Cordoba memulakan perniagaan agar mempunyai pendapatan lebih baik.

Menurut Mubarak, dia membantu Victor kerana kehidupan masa kecilnya juga tidak jauh berbeza.

Akhbar Diario Correo melaporkan, Victor mengucapkan terima kasih kepada Mubarak yang membantunya.

Kisah Victor diketahui ramai selepas seorang anggota polis memeriksa rakaman video CCTV, Mac lalu.

Menurut laporan Oddity Central, anggota polis itu curiga melihat seorang budak duduk di kali lima, dekat lampu jalan. Anggota polis itu kemudian membuat tangkap layar video berkenaan sebelum menyedari budak berkenaan sedang membaca buku dan membuat catatan.

Polis itu kemudian memuat naik gambar berkenaan ke Facebook yang segera tular hingga menarik perhatian lima juta orang.

Media tempatan kemudian mengesan budak itu dan mendapati dia berasal dari keluarga miskin yang tidak mampu membayar bil elektrik. – Agensi


Cari jalan penyelesaian terbaik penduduk enggan pindah

TAWAU, 8 Feb – Kerajaan negeri akan mencari jalan penyelesaian terbaik berhubung keengganan penduduk di 56 rumah Kampung Bukit Kukusan di Tawau berpindah selepas dikhuatiri batu bongkah seberat 2,000 tan metrik jatuh dari lereng bukit dan menimpa rumah pada bila-bila masa.

Ketua Menteri Sabah Datuk Seri Mohd Shafie Apdal berkata penyelesaian itu perlu termasuk mengambil kira keselesaan penduduk berkenaan.

“Keselamatan perlu diutamakan, tidak ada ertinya penduduk tidak mahu pindah kalau kawasan itu tidak selamat.

“Kerajaan sanggup melihat lokasi yang sesuai untuk membolehkan mereka ditempatkan,” katanya ketika ditemui pemberita selepas majlis rumah terbuka Tahun Baharu Cina bersama komuniti Cina di sini.

Beliau berkata demikian selepas diminta mengulas keengganan penduduk berpindah walaupun notis sebulan mengosongkan rumah dan roboh sudah dikeluarkan Jabatan Perhutanan Sabah, selain menolak saranan Pembantu Menteri Kewangan Sabah merangkap Anggota Dewan Undangan Negeri Merotai Sarifuddin Hata agar pindah ke Projek Perumahan Rakyat (PPR) Taman Sri Merotai kerana bimbang keselamatan penduduk.

Dalam pada itu,Mohd Shafie meminta agar Sarifuddin dapat menangani perkara tersebut dengan baik.

Mohd Shafie turut berharap dan berdoa supaya tiada kejadian yang tidak baik berlaku di kawasan terbabit.

Sebelum ini notis pengosongan terpaksa dikeluarkan Jabatan Perhutanan Sabah kepada 56 rumah atas sebab keselamatan kerana rumah tersebut terletak dalam zon merah selepas Jabatan Mineral dan Geosains melaporkan terdapat gegaran gempa setiap hari di bukit berkenaan.

Perkampungan Kampung Kukusan tersebut terletak di kawasan Hutan Simpan Kelas 2, Jabatan Perhutanan Sabah.


Pembinaan Jalan Sapulut-Kalabakan tak ambil kira beban lori balak

KOTA KINABALU: Jalan Sapulut – Kalabakan yang siap dinaik taraf pada tahun 2015, tidak dibina untuk menampung beban kenderaan berat mengangkut balak yang biasanya membawa lebih muatan.

Difahamkan, pembinaan jalan raya sepanjang 145 kilometer itu hanya direka bentuk untuk kegunaan kenderaan biasa dengan jangka hayat ketahanan selama 10 tahun yang bermakna jalan raya itu sepatutnya mampu bertahan hingga tahun 2025 jika tidak digunakan lori balak.

Bagaimanapun, disebabkan ancaman lori balak, jalan raya itu sudah rosak teruk selepas dua tahun dan kini selepas tiga tahun siap dinaik taraf, ia dianggap sudah mencapai jangka hayat dan perlu dibina semula.

Sumber memberitahu BH, ketika mula dinaik taraf pada tahun 2011, ancaman lori balak sudah disedari, namun perkara itu tidak diambil kira menyebabkan laluan baharu yang menjadi penghubung kedua di antara pantai timur dan pantai barat Sabah itu sudah mula rosak ketika diserahkan pemaju kepada Jabatan Kerja Raya (JKR) pada tahun 2015 dan 2016.

“Semua sedia maklum bahawa laluan ini sebelumnya adalah jalan balak dan kerajaan mengambil inisiatif untuk menaik tarafnya sebagai laluan kedua menghubungkan Tawau dengan Kota Kinabalu kerana jaraknya lebih dekat,” katanya.

Difahamkan, Kementerian Kerja Raya pada masa itu pernah diminta untuk menimbangkan agar ketebalan asas dan aspal jalan raya berkenaan ditambah supaya lebih tahan menampung kenderaan berat, namun tidak diluluskan.

Sementara itu, JKR mengakui, jalan raya itu kini memerlukan pembinaan semula untuk memastikan pengguna lebih selesa menggunakannya dengan kira-kira RM600 juta diperlukan untuk tujuan itu.

Pengarah JKR Sabah, Richard Jomiji Kinsil, berkata aktiviti lori balak yang membawa muatan melebihi had dibenarkan, menyebabkan kerosakan yang teruk dalam tempoh kurang dua tahun selepas kerja menaik taraf siap dan ujian pada 2017 mendapati jalan raya itu sudah mencapai jangka hayatnya dan memerlukan pembaikan secara menyeluruh.

“Jangka hayat jalan raya itu berkurangan dengan drastik disebabkan oleh aktiviti lori balak, berbanding jangkaan awal selama 10 tahun jika ia tidak digunakan lori balak,” katanya menjawab isu kerosakan teruk Jalan Sapulut – Kalabakan yang hangat dalam media sosial di negeri ini sejak tahun lalu.

Katanya, JKR akan menggunakan kaedah baharu dikenali sebagai penstabilan tanah atau `soil stabilization’ untuk membaik pulih kerosakan di sepanjang laluan itu dengan satu projek perintis bernilai RM6 juta sedang dilaksanakan di satu bahagian jalan raya sepanjang kira-kira dua kilometer.

Beliau berkata, reka bentuk kerja pembaikan menggunakan kaedah itu sudah mengambil kira beban lori balak yang menjadi punca kerosakan teruk laluan berkenaan selain faktor ketidakstabilan akibat pergerakan tanah.

Mengulas lanjut, beliau berkata JKR Sabah sudah mengambil beberapa tindakan untuk menangani kerosakan jalan raya berkenaan termasuk menurunkan taraf bahagian yang mengalami kerosakan teruk kepada jalan gravel atau batu kerikil.

“Sepanjang 13 kilometer sudah diturun taraf kepada jalan gravel bagi memudahkan penyelenggaraan di lokasi terbabit. Penyelenggaraan jalan gravel ini dilakukan secara berterusan. Sehingga kini, sebanyak RM40 juta sudah dibelanjakan untuk menyelenggara jalan raya berkenaan, tidak termasuk kerja pembaikan,” katanya.

Pembinaan jalan raya itu dibiayai kerajaan Pusat melalui dua fasa dengan kos hampir RM1 bilion, iaitu RM636 juta membina laluan gravel dari tahun 2004 hingga 2008 dalam fasa satu dan RM270 juta bagi menaik taraf kepada jalan berturap dalam fasa dua (2011 hingga 2015).

Walaupun pembinaannya dibiayai kerajaan persekutuan, jalan raya berkenaan masih berstatus jalan negeri. – Berita Harian


Kerajaan Benar Rentas Daerah, Kata Pengusaha Bas Ekspres Sabah

KOTA KINABALU: Presiden Majlis Pengusaha Bas Ekspres Sabah (SEBOC) Donald Hanapi berkata, pihaknya sudah mengadakan mesyuarat dengan kerajaan dan mereka bersetuju membenarkan aktiviti rentas daerah dalam masa terdekat ini.

Katanya, dalam mesyuarat itu, beliau mengemukakan hujah supaya rentas daerah dibenarkan dan ia dipersetujui oleh semua pegawai daerah seluruh negeri serta Lembaga Pelesenan Kenderaan Perdagangan (LPKP) Sabah.

“SEBOC bermesyuarat pagi tadi dengan Kementerian Pembangunan Infrastruktur yang mewakili kerajaan negeri.

“Pihak kami telah membentangkan yang amat munasabah mengapa kerajaan negeri perlu membenarkan semula rentas daerah untuk membolehkan perkhidmatan bas ekspres boleh beroperasi.

“Antara alasan yang diberi ialah kes semakin menurun, vaksin telah dibekalkan dan sudah banyak sektor pelancong serta perniagaan telah dibuka,” katanya dalam kenyataan.

Donald berkata, tiada lagi alasan kerajaan negeri terus menyekat aktiviti rentas daerah kerana ia sudah dipersetujui oleh semua pegawai daerah di Sabah dan juga LPKP.

“Mesyuarat hari ini juga mengambil keputusan untuk membenarkan rentas daerah dalam dua tiga hari ini mengikut SOP (prosedur operasi standard) yang ditetapkan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anak Kura-Kura Muncung Babi Bernilai RM1 Juta Dirampas

TAWAU; 4 FEBRUARI 2020 (Selasa) – Taktik menyorok 4-ribu ekor kura-kura jenis muncung babi di 39 kontena di dalam tiga bagasi dan dua kotak untuk diseludup masuk ke negara ini dari Indonesia berjaya digagalkan Pasukan Polis Marin (PPM) Tawau di Muara Sungai Haji Kuning, Pulau Sebatik, Tawau, pagi tadi.

Dalam kejadian kira-kira pukul 11.30 pagi itu, sepasukan anggota PPM dari bot Ronda PGR 3 dalam tugas Operasi Gelora berjaya memintas sebuah bot penambang yang dijuragani seorang lelaki warga Indonesia berumur 38 tahun dari Sungai Haji Kuning menuju ke Tawau.

Menurut Pegawai Pemerintah PPM Wilayah 4 Tawau, DSP Mohd Nazari Ismail berkata, pemeriksaan lanjut keatas bot penambang berkenaan menemui tiga bagasi dan dua kotak mengandungi 39 kontena putih berisi 4-ribu kura-kura.

Beliau berkata demikian dalam sidang medianya di Bilik Gerakan Pejabat PPM Tawau di Tawau.

Beliau berkata, siasatan awal mendapati, juragan bot berkenaan tidak mengetahui barangan yang dibawa mengandungi kura-kura dan hanya dimaklumkan untuk membawa muatan terbabit ke Tawau dengan upah sebanyak 50-ringgit.

Katanya, juragan bot turut memaklumkan kesemua kura-kura terbabit akan diambil oleh seseorang sebaik tiba di Tawau untuk dibawa ke Semporna.

RTM difahamkan, tangkapan ini merupakan tangkapan pertama dan terbesar setakat tahun ini oleh PPM Tawau membabitkan hidupan liar.

Kes akan disiasat dibawah Seksyen 41(2) Enakmen Pemeliharaan Hidupan Liar 1997.


Raya Pertama Di Sabah, 218 Kenderaan Diarah Patah Balik

KOTA KINABALU: Sebanyak 218 kenderaan yang cuba melepasi sekatan jalan raya (SJR) diarah berpatah balik pada hari pertama Aidilfitri di Sabah.

Menteri Kerajaan Tempatan dan Perumahan Sabah, Masidi Manjun, berkata 53 SJR dilaksanakan di seluruh negeri dan sebanyak 22,322 buah kenderaan diperiksa.

Pada hari ini juga, sebanyak 65 kompaun kerana melanggar SOP Covid-19 dikeluarkan seluruh Sabah.

“Seramai 11 orang dikompaun kerana tidak memakai pelitup muka, 19 orang gagal menyediakan perlatan bagi merekod butiran pelanggan manakala 35 lagi dikompaun kerana merentas negeri dan daerah tanpa kebenaran.

“Selain itu, penguatkuasaan SOP turut dijalankan di perairan laut Sabah oleh Pasukan Polis Marin (PPM) dan Agensi Penguatkuasaan Maritim Malaysia (APMM) yang membabitkan 80 pemeriksaan di kawasan Pantai Timur dan 24 pemeriksaan di perairan Kota Kinabalu dan Labuan, bagaimanapun, tiada sebarang tangkapan dibuat dalam pemeriksaan itu,” katanya ketika dihubungi.

Sementara itu, Masidi berkata sebanyak 76 kes baharu Covid-19 dicatatkan di Sabah hari ini, menjadikan jumlah kumulatif kes kini sebanyak 59,149.

Pada hari ini juga, dua kes kematian direkodkan iaitu masing-masing satu kes di Sandakan dan Lahad Datu.

“Sabah juga merekodkan satu kluster baharu, hari ini, iaitu kluster Kongsi Lapan di Tawau membabitkan komuniti di Kampung 8.

“Kes indeks merupakan wanita berusia 45 tahun yang telah disahkan positif melalui saringan bergejala di Klinik Kesihatan Tawau pada 7 Mei.

“Turut dikesan positif Covid-19 ialah sepupu yang tinggal serumah dengan kes indeks dan berdasarkan rekod pergerakan, kes indeks dipercayai mendapat jangkitan ketika menghadiri solat tarawih dan pengagihan moreh sepanjang bulan ramadan bermula 29 April hingga 6 Mei lalu di Masjid Baitul Farihin, Kampung 8 di Tawau.

“Daripada 56 orang yang disaring, sembilan didapati positif menjadikan jumlah terkini bagi kluster ini ialah 11 kes, manakala 34 sampel lagi masih menunggu keputusan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Rekod Kes Ke-2 Positif Covid-19

PAPAR: Lelaki berusia 42 tahun  dari Kampung Benoni, Papar difahamkan sebagai kes kedua positif Covid-19 di Sabah.

Lelaki berkenaan dipercayai antara jemaah yang menyertai perhimpunan tabligh di Masjid Sri Petaling, Kuala Lumpur pada 27 Februari hingga 1 Mac lalu.

Difahamkan lelaki tersebut sudah dipindahkan ke Hospital Queen Elizabeth bagi mendapatkan rawatan selanjutnya.

Usaha pencegahan di rumah pesakit berkenaan dan kawasan sekitarnya telah dijalankan oleh pegawai Kementerian Kesihatan Malaysia (KKM). – BorneoToday


30 warga Vietnam tangkap ikan secara haram dihukum pada 14 Dis

KOTA KINABALU, 29 Nov – Mahkamah Sesyen di sini hari ini menetapkan 14 Dis depan untuk menjatuhkan hukuman ke atas 30 warga Vietnam yang mengaku bersalah menangkap ikan secara haram di kawasan perairan negara ini antara Ogos dan Sept tahun ini.

Hakim Elsie Primus juga menetapkan 25 Mac hingga 27 Mac tahun hadapan sebagai tarikh perbicaraan ke atas 28 lagi warga Vietnam yang mengaku tidak bersalah atas pertuduhan berkenaan.

Warga Vietnam, kesemuanya lelaki, yang berumur antara 18-50an itu ditahan Agensi Penguatkuasaan Maritim Malaysia antara Ogos dan awal Sept tahun ini di kawasan perairan Kudat dan Kota Kinabalu kerana disyaki menangkap ikan secara haram.

Mereka didakwa mengikut Seksyen 14 dan Seksyen 15 Akta Perikanan 1985.

Pendakwaan dilakukan Timbalan Pendakwa Raya Nurun Nazifah Muhammad Iyen Atim manakala warga Vietnam diwakili peguam Dominic Chiew dan Hamida Ambo.


Zakat fitrah Sabah kekal RM7

MAJLIS Ugama Islam Sabah (MUIS) mengumumkan kadar zakat fitrah di Sabah kekal RM7 seorang, sama seperti tahun lalu.

Yang di-Pertua MUIS Datuk Dr Hasbullah Taha berkata, kadar itu adalah bersamaan harga satu gantang Baghdad atau 2.7 kilogram beras dimakan majoriti penduduk negeri ini.

Pengumuman itu dibuat pada Majlis Pengisytiharan zakat fitrah bagi negeri Sabah dan penyampaian tauliah kepada penyelaras amil dari seluruh negeri dilantik mengendalikan kutipan zakat fitrah di Wisma MUIS, Kota Kinabalu, hari ini. – Harian Metro


Lapan Ditahan Positif Dadah Di Keningau

KENINGAU: Dua orang warga emas antara lapan yang ditahan dalam satu Ops Cegah Agensi Antidadah Kebangsaan (AADK) di tiga buah kampung sekitar Keningau pada Rabu.

Ketua Operasi Ops Cegah AADK Keningau Azry Golbin @ Azmi berkata, dua individu berkenaan yang ditahan adalah terdiri daripada seorang lelaki dan perempuan berusia lingkungan 55 tahun.

“Setelah ujian saringan air kencing, kedua-dua mereka disahkan positif dadah jenis Methamphetamine (syabu).

“Ketika ditahan, kedua-dua suspek ini sedang asyik dan khayal menghisap syabu di dalam bilik sebuah rumah di Kampung Damai Batu 28 Jalan Tenom.

“Kedua-dua mereka di tahan dan disiasat di bawah Seksyen 3(1) Akta Penagih Dadah (Rawatan dan Pemulihan) 1983 kerana disyaki penagih dadah,” katanya dalam satu kenyataan hari ini.

Sementara itu, Azry berkata, dalam operasi berkenaan juga berjaya menahan seramai enam lagi suspek yang kesemuanya positif dadah jenis syabu setelah ujian saringan air kencing dijalankan.

Menurutnya, Operasi yang dijalankan bermula pukul 3 petang itu dibuat berdasarkan maklumat dan risikan selama seminggu dilokasi yang telah disasarkan.

“Menerusi Operasi-operasi yang dijalankan secara berterusan oleh pihak AADK Keningau ini diharapkan tahap kesedaran masyarakat kita akan semakin meningkat tentang bahaya dan kesan negatif berkaitan aktiviti penyalahgunaan dadah.

“Di samping itu juga, program-program pencegahan dadah tetap akan dilaksanakan secara berterusan bagi mewujudkan tahap kesedaran yang tinggi dalam diri masyarakat.

“Anggota masyarakat atau komuniti merupakan entiti yang sangat penting sebagai mata dan telinga kerajaan dalam menyalurkan maklumat berkaitan aktiviti penyalahgunaan dadah khasnya dalam kawasan atau komuniti masing-masing,” jelasnya.

Azry turut menasihatkan kepada masyarakat setempat agar dapat melaporkan sebarang aktiviti penyalahgunaan dadah kepada pihak AADK Keningau di talian 087-339886.


Hospital Gleneagles KK Laporkan Kes Covid-19 Pertama

KOTA KINABALU: Hospital Gleneagles Kota Kinabalu (HGKK) melaporkan kes Covid-19 pertama melibatkan seorang wanita tempatan berusia 55 tahun.

Wanita berkenaan disahkan positif Covid-19 pada 17 April lalu setelah menjalani ujian saringan Covid-19 termasuk ujian swab, iaitu pengambilan sampel air liur dari mulut.

Pesakit wanita itu dimasukkan ke HGKK bagi menjalani pembedahan dan pihak hospital mengambil pendekatan merawat pesakit berkenaan sebagai pesakit yang disyaki menghidap Covid-19 sementara menunggu keputusan ujian pengesanan.

Pesakit ini sudah dipindahkan ke Hospital Queen Elizabeth I setelah disahkan positif Covid-19 untuk pengesahan dan rawatan selanjutnya.

Berdasarkan kenyataan HGKK, hospital telah merawat pesakit ini sebagai pesakit yang disyaki menghidap Covid-19 sejak dari awal dan langkah keselamatan telah diambil semasa merawat pesakit ini.

Untuk makluman, semua kawasan yang terjejas telah ditutup bagi tujuan pelaksanaan penyahkuman berdasarkan garis panduan kawalan penyakit berjangkit.

Semua kakitangan yang merupakan kontak kepada pesakit juga telah dikenal pasti dan diarahkan untuk menjalani kuarantin 14 hari dan ujian saringan Covid-19 ke atas semua kakitangan terlibat sudah dilakukan.

HGKK telah menguruskan pesakit itu dengan baik seiring dengan garis panduan Kementerian Kesihatan Malaysia (KKM).

Sejak Januari, HGKK telah mengamalkan pelbagai langkah pencegahan termasuk menghadkan pintu masuk di hospital dan mengambil suhu badan setiap pengunjung yang datang ke hospital. – BorneoToday


Mayat Dua Beradik Hanyut Di Sungai Liawan Ditemukan

KENINGAU: Dua beradik yang hilang selepas pacuan empat roda dinaiki dihanyutkan arus deras di Sungai Liawan, Kampung Dangulad di sini, Isnin lalu ditemukan di dua lokasi berasingan, hari ini.

Mayat Amber Lim, 4, ditemukan pada jam 2.15 petang di Sungai Pegalan berhampiran Kampung Jawa Sumbiling, Tenom.

Manakala Jason Lim, 6, ditemukan di Sungai Sigapon dekat sini, kira-kira 10 minit kemudian, kira-kira tiga kilometer dari lokasi penemuan adiknya.

Ketua Jabatan Bomba Dan Penyelamat Malaysia (JBPM) Zon Keningau, Penguasa Bomba Yuszaimi Hairrul Azwan Juatan berkata, mangsa pertama ditemukan 19 kilometer dari lokasi kejadian Sungai Liawan, Kampung Dangulad.

Katanya, mangsa kedua pula ditemukan di daerah Tenom kira-kira 21 kilometer dari lokasi kejadian.

“Kedua-dua mangsa ditemukan terapung di sungai sebelum mayat diserahkan kepada polis untuk tindakan selanjutnya.

“Sebaik penemuan itu, operasi yang bermula pagi tadi ditamatkan sepenuhnya pada jam 3 petang,” katanya ketika dihubungi, hari ini.

Yuszaimi berkata, operasi hari ini dijalankan dengan kekuatan 25 keanggotaan membabitkan Balai Bomba Keningau dan Balai Bomba Tenom dan unit anjing pengesan (K9).

Katanya, operasi turut dibantu Polis Diraja Malaysia (PDRM), Angkatan Pertahanan Awam Malaysia (APM), Jabatan Sukarelawan Malaysia (RELA), Persatuan Pengakap dan penduduk kampung.

Dalam kejadian jam 12.08 tengah malam Isnin lalu, dua beradik berkenaan dalam perjalanan pulang ke rumah bersama bapa mereka.

Bagaimanapun, ketika cuba melintasi jambatan konkrit di kampung berkenaan kenderaan pacuan empat roda yang dipandu bapa mereka hanyut dihanyutkan arus deras. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


985 Bekas Ahli UMNO Tuaran Sertai PKR

TUARAN: Seramai 985 bekas ahli Umno bahagian Tuaran secara rasmi menyertai Parti Keadilan Rakyat (PKR).

Ketua Umum PKR Negeri Datuk Christina Liew menerima borang pendaftaran keahlian dari Ketua Cabang PKR Tuaran, Dausil Kundayong dan pengerusi penganjur, Abdul Ali Madtair pada majlis penyerahan dan penubuhan cawangan PKR di Kampung Kindu hari ini.

Sambil mengalu-alukan kehadiran ahli baharu PKR itu, Christina berkata penubuhan lebih banyak cabang parti dilihat menjadi salah satu cara untuk menambah keahlian PKR di Tuaran.

“Hakikat bahawa mereka memilih PKR dan menyokong perjuangan parti adalah petunjuk jelas bahawa PKR masih kukuh dan relevan di negara ini.

“Ia juga membuktikan kepercayaan rakyat untuk kita terus memimpin negara dan menjaga hak dan kepentingan rakyat,” katanya.

Majlis itu turut dihadiri ialah Setiausaha Politik kepada Timbalan Perdana Menteri, Datuk Romli Ishak dan Timbalan Ketua Cawangan PKR Tuaran, Chrisnadia Sinam.

Sehubungan itu Christina yang juga Timbalan Ketua Menteri menggesa kepimpinan PKR Tuaran untuk menerima prinsip keikhlasan, amanah dan mengamalkan konsep keterbukaan dan toleransi dalam menjalankan tanggungjawab mereka.

Sementara itu, Romli berkata Timbalan Perdana Menteri Datuk Dr Wan Azizah Wan Ismail memuji kepimpinan Christina dalam mengetuai Majlis Pimpinan Negeri PKR (MPN) Sabah.

Katanya langkah menandatangani ikrar kesetiaan dan sokongan penuh untuk Presiden Parti Datuk Seri Anwar Ibrahim adalah contoh terbaik yang dilakukan Christina bagi pihak PKR Sabah.


‘Selamat Ulang Tahun Isteriku Tercinta…’ – Gara-Gara Minta Cerai, Isteri & Anak Tiri Dikerat 8 Bahagian & Dibuang Di Semak

Susulan penemuan anggota badan dikerat lapan bahagian di kawasan semak Kampung Ladang, Krubong, Melaka semalam, polis telah menahan seorang lelaki warga Singapura yang disyaki terbabit dalam kes pembunuhan kejam itu.

Ketua Polis Melaka, Datuk Mat Kasim Karim berkata, suspek telah ditahan hasil kerjasama dengan polis Singapura berdasarkan hasil risikan di tempat kejadian yang dipercayai rumah teres dua tingkat milik mangsa di Taman Merdeka Jaya.

“Waran tangkap dipohon di hadapan Majistret Melaka dan usaha untuk membawa suspek ke Malaysia sedang dijalankan.

“Siasatan lanjut akan diteruskan setelah tahanan reman ke atas suspek diperolehi,” katanya.

Siasatan polis mendapati, hanya sebahagian badan manusia ditemui di kawasan semak. Mangsa dipercayai dibunuh di rumah milik mangsa. Selain itu, turut ditemui kesan darah di bilik bawah kediaman tersebut.

Sementara itu, jiran pasangan berkenaan berkata, dia tidak pernah mendengar suami isteri itu bergaduh dan tidak menunjukkan seperti mempunyai masalah dalam hubungan.

“Walaupun mereka jarang balik, tapi sesekali bila pulang mereka tetap menyapa saya dan tidak menunjukkan seperti mempunyai masalah dalam hubungan.

“Memang pasangan itu dan tiga anaknya jarang balik ke sini kerana suaminya bekerja di Singapura dan hanya pulang tak sampai 10 kali sebulan,” katanya.

Petang semalam, polis menemui anggota badan manusia dipercayai lebih daripada seorang yang dibuat di kawasan semak di Kampung Ladang, Krubong.

Berdasarkan laporan siasatan yang viral di media sosial hari ini, anggota badan yang ditemui itu adalah milik si isteri dan anak lelakinya berumur 10 tahun.

Hasil Intelligence Suspek, daripada Pihak Polis Singapura mendapati:Suspek mendakwa bahawa telah berlaku pertengkaran diantara suspek dan isterinya (si mati 1) yang berlaku di rumah beralamat: No 26 Jalan MJ 10, Taman Merdeka Jaya, Bt Berendam Melaka.

Pertengkaran berpunca daripada rungutan si mati (1) berkenaan keluarga suspek cuba menghindari si mati (1). Suspek memberitahu si mati (1) bahawa itu bukanlah penyebabnya, tetapi si mati (1) masih bertegas dan bertindak melemparkan hadiah ulang tahun yang dibeli keluarga suspek untuk si mati (1).

Disebabkan kejadian itu, suspek dan si mati (1) mula bertengkar dan si mati (1) bertindak memukul suspek.

Pada peringkat awal, suspek mendakwa dia tidak membalas tindakan si mati (1), tetapi apabila si mati (1) mula meminta cerai, suspek mengatakan ketika itu dia telah hilang pertimbangan dan bertindak mengambil pisau di dapur dan menikam si mati (1).

Suspek juga mendakwa ada menggunakan sebilah parang untuk memotong kepala si mati (1) akibat suspek terlalu marah.

Pada ketika itu, suspek melihat bahawa anak si mati (1) yang berusia 10 tahun, si mati (2) telah melihat apa yang dilakukan terhadap si mati (1).

Suspek mengatakan dia tidak tahu apa yang dilakukan, suspek dapati bibir si mati (2) telah dipotong terbuka dan ada kesan tikaman di belakang si mati (2). Suspek mempunyai kecederaan kecil pada jari dan tanda pada bahagian dada, semasa pergelutan dengan si mati (1).

Pertengkaran berlaku sekitar jam 2100 Hrs (tarikh kejadian belum dipastikan) dan suspek mula memotong bahagian-bahagian badan si mati (1) dan (2) jam 0100 Hrs. Suspek bertindak memotong kedua kepala si mati, telapak tangan, anggota badan yang lain.

Telapak tangan si mati dibuang ke dalam bekas tong sampah di luar rumah teres, manakala bahagian tubuh yang lebih besar diisi di dalam (4) beg kanvas untuk dibuang ke kawasan hutan.

Mayat si mati (1) dan si mati (2) diletakkan di dalam bonet kereta bahagian belakang semasa suspek hendak buang di kawasan hutan, anak lelaki bongsu si mati (1) ada dibawa bersama oleh suspek dalam kereta dari rumah di Taman Merdeka Jaya.

Suspek membawa kereta menuju ke Kawasan berhutan di kawasan krubong, Melaka. Suspek mendakwa keratan-keratan mayat dilemparkan ke jauh ke dalam kawasan hutan di Krubong untuk dilupuskan.

Suspek kemudian membakar (4) beg kanvas tersebut. Suspek memberitahu bahawa dia boleh membawa polis ke lokasi –lokasi tersebut.

Selepas membuang keratan mayat si mati, suspek telah menghantar anak bongsu si mati (1) ke rumah mak mertua di Rumah Pangsa Taman Merdeka.

Suspek tidak mencederakan anak bongsu si mati (1) kerana sepanjang pertengkaran dengan si mati (1) sehingga suspek membunuh si mati (1) dan si mati (2), anak bongsu si mati (1) tidur.

Hasil semakan keluar masuk suspek Malaysia – Singapura dapati, suspek keluar dari Singapura melalui pos pemeriksaan Woodlands menaiki bas pada 29/09/2019 dan kembali semula ke Singapura pada 08/10/19 menaiki bas melepasi pemeriksaan Woodlands pada jam 2100 Hrs,Ketika suspek, bersama keluarganya iaitu bapa dan adik-beradiknya yang berkumpul di rumah saudara mereka di Singapura.

Perbualan di antara mereka, suspek telah berkata bahawa dia membunuh isterinya (si mati 1) dan anak lelaki (si mati 2) di Melaka.

Suspek dikatakan kelihatan tertekan dan menggigil. Bapa suspek bertanyakan kepada suspek bila kejadian suspek membunuh si mati (1) dan (2) suspek berkata kejadian berlaku pada hari Ahad (6/10).

Kemudian, ayah suspek memberitahu untuk menyerah diri, tetapi suspek bertindak meninggalkan rumah.

Suspek telah berkahwin dengan si mati (1) di Malaysia lebih kurang satu tahun yang lalu dan mempunyai 4 orang anak (hasil perkahwinan si mati (1) dengan suami sebelum suspek).

Ahli keluarga suspek tidak mempunyai nombor telefon dan butir-butir si mati (1) dan si mati (2). Suspek telah ditahan oleh pihak Polis Singapura dan akan diserahkan kepada pihak Polis Malaysia untuk siasatan lanjut.


Tiada lagi penglibatan PDP untuk Projek Pan Borneo

KOTA KINABALU: Model Rakan Penyampaian Projek (PDP) tidak lagi terlibat dalam Projek Lebuhraya Pan Borneo.

Ketua Menteri Datuk Seri Panglima Mohd Shafie Apdal berkata, perkara itu diputuskan selepas perbincangan dengan kerajaan Persekutuan termasuklah Menteri Kewangan Lim Guan Eng dan Menteri Kerja Raya Baru Bian.

Menurutnya, pelaksanaan Projek Lebuhraya Pan Borneo akan diteruskan tanpa ada penglibatan sektor swasta seperti PDP.

Sebelum ini, portal akhbar The Edge melaporkan keputusan kerajaan Persekutuan untuk menggugurkan model PDP dalam pembinaan projek Pan Borneo di Sabah.

Ia berikutan pelaksanaan projek berkenaan yang melebihi kos asal.

Shafie berkata, kerajaan negeri seharusnya dilibatkan dalam pelaksanaan projek itu bagi memastikan ia diurus secara telus.

”Bagaimana sektor swasta seperti PDP ini dibiarkan menguruskan wang berjumlah RM16 bilion.

“Kita seharusnya melibatkan agensi kerajaan seperti Jabatan Kerja Raya (JKR) dan Kementerian Kewangan supaya ia dapat diuruskan secara telus,” katanya.

Beliau berkata demikian kepada media selepas Majlis Perasmian Persidangan Antarabangsa ‘Heart of Borneo’ (HoB) dan Sambutan Hari Hutan Antarabangsa 2019 di sini.

Pihaknya berharap, langkah untuk melibatkan agensi kerajaan negeri dalam pembinaan lebuhraya itu dapat dipercepatkan.

Pada masa ini, Borneo Highway PDP Sdn Bhd (BHP) adalah PDP bagi pembinaan lebuhraya sepanjang 706 kilometer di Sabah manakala PDP lebuhraya di Sarawak adalah Lebuhraya Borneo Utara Sdn Bhd. – Utusan Borneo


Seorang Positif Covid-19 Boleh Jangkiti 37 Individu Lain

PUTRAJAYA: Seorang pesakit yang positif Covid-19 boleh menjangkiti 37 yang lain berdasarkan dapatan diperoleh Kementerian Kesihatan Malaysia (KKM).

Ketua Pengarahnya Datuk Dr Noor Hisham Abdullah berkata, hasil siasatan dijalankan wujud satu kluster daripada kes indeks positif Covid-19 yang mempunyai sejarah perjalanan ke Itali iaitu kes ke-1,580.

“Setakat ini daripada individu berkenaan, seramai 37 orang disahkan positif dan menyebabkan lima kematian dan satu kes dirawat di Unit Rawatan Rapi.

“Hasil siasatan, individu ini pergi melancong ke Itali dan menyebabkan kluster jangkitan sehingga generasi ketiga,” katanya dalam sidang media di KKM, Putrajaya, hari ini.

Menurutnya, sebaik pulang dari melancong, individu itu dikesan menjangkiti seorang demi seorang sehingga tiga generasi dan satu keluarga.

“Ini kes pertama yang kita sudah discaj daripada wad selepas ujian seterusnya dibuat didapati negatif virus ini.

“Bagaimanapun apabila pulang ke rumah, individu itu menjangkiti satu keluarga sehingga 37 orang dan menyebabkan kematian. Ini adalah maklumat penting untuk KKM kaji dan siasat,” katanya.

Sementara itu, Noorhisham mengesahkan terdapat pertambahan jumlah kes positif virus Covid-19 membabitkan tiga lokaliti diisytihar Perintah Kawalan Pergerakan Diperketatkan (PKPD).

“Jumlah penduduk di Kluang keseluruhan 3,755 orang dan setakat ini sudah disaring adalah 1,634 orang manakala disahkan positif berlaku penambahan 12 kes menjadikan 147 kes positif.

“Selain itu di Hulu Klang, jumlah penduduk keseluruhan seramai 1,797 orang, disaring 1,685 orang manakala positif bertambah 14 kes menjadikan 328 orang,”katanya.

Menurutnya, di Menara Plaza City One juga berlaku pertambahan kes positif iaitu lima kes menjadikan jumlah pesakit positif 24 orang dengan jumlah saringan dilakukan 1,893 orang.

“Berdasarkan jumlah 179 kes baharu hari ini (semalam), peningkatan kes berkait dengan tiga lokasi PKPD,” katanya. – Harian Metro


Budak Patah Kaki Selepas Dipijak & Dicekik Oleh Kekasih Ibunya

Seorang lelaki berusia 23 tahun ditahan polis kerana didakwa menganiaya seorang kanak-kanak lelaki berusia 2 tahun sehingga mengalami patah paha kaki kanan.

Dalam kejadian yang berlaku pada 27 November 2019 di Denpasar, Indonesia, mangsa mengalami benjol di kepala, luka akibat dicekik di bahagian leher, luka di bahagian kemaluan dan patah tulang di bahagian paha kanan. Suspek yang disyaki telah ditahan polis untuk membantu siasatan. Siasatan mendapati, ibu mangsa, Khofifah Dwi Rahmadhani membawa anaknya ke rumah tumpangan suspek pada jam 10.30 malam dan mengamanahnya untuk menjaga mangsa. Ketika ditinggalkan, mangsa menangis tak berhenti. Suspek cuba menenangkannya, tetapi tidak berjaya.

Bengang dengan keadaan itu, suspek memukul mangsa bertubi-tubi termasuk kepala, leher dan kemaluannya, sebelum memijak paha mangsa sehingga patah.

“Suspek mengaku memijak kaki mangsa kerana tidak tahan mendengar suara tangisannya selepas gagal menenangkan kanak-kanak itu,” kata polis.


Mangsa Banjir Di Sabah Meningkat Kepada 96 Orang

KOTA KINABALU, 4 Sep : Mangsa banjir di negeri ini terus meningkat kepada 96 orang daripada 31 keluarga setakat 8 pagi ini, berbanding 68 orang daripada 21 keluarga malam tadi.

Sekretariat Pengurusan Bencana Negeri Sabah dalam kenyataan memaklumkan 78 mangsa daripada 26 keluarga dipindahkan ke pusat pemindahan sementara (PPS) Dewan DSP DUN Banir di Beaufort, manakala 15 mangsa daripada empat keluarga dipindahkan ke PPS Dewan Mini Mesapol, Sipitang.

Menurut kenyataan itu, seramai tiga mangsa daripada satu keluarga dari Kampung Kolopis, Penampang dipindahkan ke PPS Rumah Kelab Kompleks Sukan di Penampang yang baru dibuka malam tadi.

“Sehingga pagi ini selain Beaufort, Sipitang dan Penampang sebanyak tiga lagi daerah dilanda banjir iaitu Kota Kinabalu, Tuaran dan Keningau bagaimanapun tiada mangsa manjir dipindahkan di daerah itu setakat pagi ini.

“Banjir berlaku akibat hujan lebat di sekitar pantai barat Sabah beberapa hari ini dan Jabatan Meteorologi Malaysia meramalkan hujan lebat dijangka terus berlaku sehingga hari ini,” menurut kenyataan itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRK Kimanis: 6,000 Jentera PH, Warisan & Upko Bersiapsiaga Bantu Calon Warisan

KOTA KINABALU: Kira-kira 6,000 jentera wanita Pakatan Harapan (PH), Warisan dan Upko bersiapsiaga dalam usaha membantu calon Warisan yang bakal bertanding pada Pilihan Raya Kecil (PRK) Kimanis pada 18 Januari depan.

Ketua Angkatan Wanita Amanah Negara (Awan), Aiman Athirah Al Jundi berkata jumlah itu membabitkan jentera wanita daripada enam parti seperti Amanah, PKR, Bersatu, Warisan, DAP dan UPKO.

Aiman Athirah berkata bagaimanapun pihaknya menganggarkan 200 hingga 300 ahli wanita akan turun untuk membantu berkempen dalam satu-satu masa sepanjang dua minggu PRK itu diadakan.

“Mereka akan bergerak mengikut parti masing-masing tetapi menggunakan logo Warisan ke kawasan yang akan diagihkan kelak bagi melaksanakan aktiviti kempen.

“Kita akan berusaha sebaik mungkin untuk membantu calon yang bakal bertanding nanti agar memperoleh kemenangan,” katanya pada sidang media selepas Mesyuarat Wanita Pakatan Harapan di sini, hari ini.

Turut hadir Timbalan Ketua Wanita PKR, Dr Daroyah Alwi dan Ahli Dewan Undang Negeri (Adun) Kepayan, Jannie Lasimbang.

Mesyuarat bersama jentera wanita PH berkenaan dilaksanakan bagi membincangkan persediaan wanita PH, Warisan dan UPKO dalam menghadapi PRK Kimanis pada Januari 2020.

Dalam pada sama, mesyuarat terbabit juga memutuskan melantik Jannie Lasimbang sebagai Pengarah Jentera Wanita PH pada PRK akan datang.

Ditanya mengenai peratusan pengundi wanita di Kimanis, Aiman Athirah menyatakan 50 peratus pengundi adalah terdiri golongan wanita dan pihaknya yakin ia mampu membantu meraih kemenangan.

Sementara itu, Jannie berkata pihaknya akan sedaya upaya memenangi hati wanita Kadazan Dusun Murut (KDM) di kawasan terbabit.

“Kita akan fokus untuk turun padang termasuklah membuat tinjauan mesra di lokasi tapak tamu kerana  bukan sahaja terdapat ramai peniaga dan pengunjung KDM tetapi sedikit bumiputera Islam serta Cina.

“Hal ini turut dilihat secara tidak langsung boleh membantu sewaktu proses berkempen,” katanya.


Sabah Kenal Pasti Tapak Lapangan Terbang Baharu Di Papar

KIMANIS: Kerajaan Sabah telah mengenal pasti kawasan seluas 1,618.7 hektar sebagai tapak pembinaan lapangan terbang baharu di Papar bagi menampung masalah kesesakan penumpang di Lapangan Terbang Antarabangsa Kota Kinabalu (KKIA) pada masa akan datang.

Ketua Menteri, Datuk Seri Panglima Haji Mohd. Shafie Apdal berkata, pembinaan lapangan terbang itu perlu dibangunkan bagi menampung kesesakan penumpang di KKIA yang kini sudah hampir mencapai kapasiti maksimum.

“Kita tahu dalam perancangan masa hadapan KKIA tidak cukup untuk menampung daripada segi jumlah penumpang yang datang. Kapasiti lapangan terbang ini boleh menampung sehingga 9.5 juta penumpang dan setakat ini sudah pun mencecah 9 juta penumpang.

“Kita dapat melihat kemudahan ini tidak akan mencukupi dan apabila itu berlaku kita perlu ada persediaan pada masa sekarang untuk kita meningkatkan kemudahan ini,” katanya ketika diminta mengulas lanjut mengenai cadangan pembinaan lapangan terbang baharu di Sabah.

Beliau berkata demikian kepada pemberita selepas Majlis Perasmian Hari Terbuka Pihak Berkuasa Pembangunan Ekonomi dan Pelaburan Sabah (SEDIA) 2019, di Sabah Agro-Industrial Precint (SAIP) Kimanis, di sini hari ini.

Tambahnya, tapak pembinaan lapangan terbang baharu ini adalah kawasan tepi laut yang terletak antara Kinarut dan Papar.

Mohd Shafie berkata, kawasan itu memang bersesuaian untuk membolehkan pembangunan lapangan terbang ini dilaksanakan.

Menurutnya, sekiranya lapangan terbang itu dibina di Kimanis seperti dicadangkan sebelum ini, perbelanjaan yang diperlukan agak banyak kerana ia melibatkan proses pengambilan tanah dan tanah di situ juga agak mendap.

“Bagaimanapun perbincangan lanjut akan dilakukan bersama Malaysia Airport Berhad (MAB) dan Jabatan Penerbangan Awam (DCA) untuk melihat kerangka bersesuaian dan bergantung kepada kedudukan kewangan kerajaan.

“Akan tetapi, kita sedar pelancongan merupakan sektor yang perlu kita suburkan kerana ini merupakan salah satu sektor yang boleh menjana hasil negara. Sektor ini juga mampu memberi peluang pekerjaan kepada anak tempatan. Misalnya dalam pembinaan resort bernilai RM400juta di Kuala Penyu yang pastinya membuka peluang pekerjaan kepada anak-anak muda,” jelasnya.

Beliau juga melihat pembinaan lapangan terbang baharu itu sebagai langkah persediaan pembangunan Tanjung Aru Eco Development (TAED) yang akan dilaksanakan tidak lama lagi.

Katanya, pembangunan yang melibatkan pelabur China itu akan menyaksikan pembangunan pesat di Tanjung Aru dan itu sudah pasti meningkatkan jumlah kedatangan pelancong ke Sabah.


Lamaran Pelik

Manila: Seorang lelaki memilih cara pelik untuk melamar kekasihnya apabila berpura-pura mati dalam kemalangan motosikal sebelum tiba-tiba ‘hidup semula’ dan melamar wanita yang menangis teresak-esak itu.

Daily Mail melaporkan, rakaman yang diambil pada 30 September lalu menunjukkan Jeffrey Delrio terbaring di atas jalan di Cotabato Selatan, Filipina.

Polis trafik yang turut berpakat dengan lelaki itu memberitahu teman wanitanya, Shiela Parayanon supaya bersedia menerima berita buruk.

Shiela yang panik terus berlari ke arah teman lelakinya sambil menangis dan menerusi rakaman itu, turut kedengaran suaranya meraung kerana tidak dapat menerima berita itu.

Polis cuba membantu sebelum lelaki itu tiba-tiba bangun melutut serta mengeluarkan kotak merah mengandungi cincin pertunangan.

Terkejut dengan perbuatan itu, wanita terbabit terus memeluk polis wanita kerana lega apabila teman lelakinya sebenarnya masih hidup.

Orang ramai didengar bersorak, manakala Sheila menepuk manja tangan kekasihnya sebelum menerima lamaran berkenaan.

Rakan mereka, Mark Apura yang merakam lamaran itu menyifatkannya sebagai saat romantis.

“Ia memang berlainan. Orang menganggap ia pelik untuk membuat lamaran seperti itu. Jeffrey kelihatan seperti cedera parah, namun hidup semula apabila teman wanitanya datang. Saya gembira,” katanya.

Bagaimanapun, tindakan lelaki itu turut menimbulkan kurang senang apabila seorang wanita berkata : “Ia tindakan yang amat pelik. Jika saya menjadi wanita itu, saya tinggalkannya saja di situ.”


Terjun bot tinggal rokok

AGENSI Penguatkuasaan Maritim Malaysia (APMM) merampas 77 karton rokok dipercayai cuba diseludup ke daerah ini di perairan Kampung Air Puyut, di sini, hari ini.

Kejadian kira-kira jam 7 pagi itu, pihak berkuasa turut merampas sebuah bot bersama enjin digunakan suspek untuk membawa rokok berkenaan.

Pengarah APMM Zon Maritim Lahad Datu, Komander Maritim Abdul Muhaimin Mohamad Salleh berkata, bot peronda APMM yang sedang menjalankan tugas rondaan di lokasi berkenaan mengesan sebuah bot menggunakan enjin sangkut dalam keadaan mencurigakan.

“Menyedari kehadiran APMM, tekong bot memecut menuju ke arah daratan dan terus melarikan diri.

“Hasil pemeriksaan terhadap bot berkenaan menemui beberapa bungkusan plastik mengandungi 77 karton rokok pelbagai jenama,” katanya dalam satu kenyataan media.

Abdul Muhaimin berkata, siasatan mendapati rokok dari negara jiran itu cuba diseludup dan dijual di sekitar daerah ini.

“Barang rampasan termasuk bot dibawa ke Jeti Perikanan Lahad Datu untuk tindakan lanjut.

“Nilai rampasan termasuk bot dan enjin berjumlah RM13,440,” katanya.

Katanya, kes disiasat mengikut Akta Kastam 1967 dan Akta Jabatan Pelabuhan Dermaga Sabah 2002. – Harian Metro


Dua Anggota TLDM Maut Nahas Di Jalan Sabah Port

KOTA KINABALU : Dua anggota Tentera Laut Diraja Malaysia (TLDM) maut dalam nahas di Jalan Sabah Port, Sepanggar, di sini, pada malam Rabu.

Dalam kejadian kira-kira jam 9 malam itu, Ahmad Faiz Mohd Hanif, 39, dan Norasnizam Mohd Alui, 36, disahkan meninggal dunia di lokasi kejadian.

Ketua Balai Bomba dan Penyelamat (BBP) Lintas, Agustavia Joe Guasi berkata, Pusat Gerakan Operasi (PGO) Sabah menerima panggilan kecemasan berhubung kejadian itu pada jam 9.14 malam.

“Dilaporkan kejadian melibatkan dua motosikal merempuh sebuah treler dari arah belakang.

“Akibat kejadian itu dua penunggang motosikal parah dan disahkan meninggal dunia di lokasi kejadian oleh pasukan perubatan,” katanya ketika dihubungi, pada Khamis.

Tambahnya, pasukan bomba yang tiba bertindak menjalankan operasi sebelum menyerahkan mangsa kepada polis untuk tindakan selanjutnya.

“Pemeriksaan di sekitar lokasi turut dilakukan bagi memastikan tiada bahaya lain sebelum operasi ditamatkan pada jam 10.33 malam,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ops Sarang Khas: Polis Tawau Gempur Felda Umas-Umas

TAWAU, 11 Mac 2019 – 75 Pendatang Asing Tanpa Izin (PATI) warga Indonesia dan Filipina ditahan dalam satu operasi khas di kawasan hotspot perkampungan Gugusan Felda Umas-umas, Tawau awal pagi tadi.

Ketua Polis Polis Daerah Tawau, ACP Fadil Bin Hj. Marsus berkata, kesemua yang ditahan gagal menunjukkan sebarang dokumen pengenalan diri dan tidak memiliki dokumen perjalanan yang sah ditahan dibawah Akta Imigresen 1959/63 dan diserahkan kepada Jabatan Imigresen untuk tindakan lanjut.

“Dalam operasi sama, Polis Bahagian Siasatan Jenayah Narkotik (BSJN) turut menahan dua individu kerana memiliki dadah jenis syabu seberat 5.2 gram berharga lebih kurang RM500 yang disimpan di dalam sebuah kotak tin di dalam rumahnya, kedua-dua suspek disiasat di bawah Sekyen 39A(1) Akta Dadah Berbahaya (ADB) 1952 dan 15(2) Akta Dadah Berbahaya (ADB) 1952,” katanya.

Dalam pada itu, operasi juga turut merampas 13 buah tong gas (LPG) dan 24 buah botol minuman keras kerana gagal menunjukkan sebarang dokumen berkaitan dan rampasan diserahkan kepada KPDNKK dan KASTAM untuk tindakan lanjut.

“Dalam operasi bersepadu yang dianggotai oleh Polis Diraja Malaysia (PDRM), Jabatan Imigresen Malaysia Tawau dan ESSCOM dengan keanggotaan 142 terdiri dari Pegawai dan anggota dari Pasukan Gerakan AM Batalion 14 (PGA) Tawau, Pasukan Polis Marin (PPM) dan Sukarelawan Polis Diraja Malaysia serta seramai 155 orang telah diperiksa, operasi juga turut dianggotai pasukan khas Interpol Bukit Aman,” katanya.

Ujarnya, sepanjang operasi dijalankan sebanyak lebih kurang 150 buah rumah di kawasan perkampungan berkenaan telah diperiksa.

Mengulas lanjut, ACP Fadil berkata, sempena menyambut Hari Polis ke 212 tahun ini PDRM Tawau akan menjalankan operasi berterusan dalam hasrat proses pemutihan kawasan penempatan dan akan dilaksanakan dengan lebih kerap serta lebih agresif yang juga merupakan kawasan HOTSPOT pengedaran dan penagih dadah, pendatang tanpa izin dan beberapa aktiviti jenayah dapat dibendung sepenuhnya.

“Ia juga bedasarkan langkah-langkah pencegahan bagi mengenalpasti ancaman dan keadaan keselamatan daerah ini daripada kehadiran PATI yang boleh menggugat ketenteraman dan keselamatan masyarakat setempat serta mengenalpasti penempatan setinggan atau rumah kongsi yang didirikan secara haram atau tanpa kebenaran pihak berkuasa serta mana-mana kumpulan atau individu yang berada di kawasan sasaran operasi khas,” jelasnya.

Selain itu katanya, ia merupakan usaha Ibu Pejabat Polis Daerah (IPD) Tawau dalam pembanterasan jenayah dan dadah secara agresif adalah salah satu perkara yang perlu ditangani habis-habisan dalam mencapai misi serta mempergiat usaha ke arah Tawau Sejahtera demi memastikan masyarakat di daerah ini mencapai keamanan dan sejahtera.Sumber : Facebook Pages Polis Daerah Tawau


63 saman polis, 28 saman DBKK terhadap kenderaan ‘double parking’

KOTA KINABALU: Sejumlah 91 keping saman termasuk 63 dikeluarkan pihak polis manakala 28 yang lain oleh Dewan Bandaraya Kota Kinabalu (DBKK) terhadap kenderaan yang diletakkan secara ‘double parking’ di lokasi tumpuan di sini.

Ketua Polis Daerah Kota Kinabalu Asisten Komisioner Habibi Majinji berkata tindakan terbabit dilaksanakan di lokasi tumpuan sekitar pusat bandar iaitu kawasan Bazar Ramandan serta tapak pasar malam.

“Akibat tindakan segelintir pengguna yang mementingkan diri dengan meletakkan kenderaan secara ‘double’ sehingga ‘triple park’ menyebabkan kesesakan luar biasa di kawasan tumpuan orang ramai sepanjang musim Ramadan.

“Bagi mengelakkan gangguan lalu lintas terbabit pihak polis dengan kerjasama DBKK menjalankan Op Halangan di beberapa lokasi di sini.

“Operasi yang diadakan secara berterusan sepanjang musim Ramadan ini termasuklah Jalan Tun Fuad Stephen, kawasan Taman Teluk Likas, Jalan Universiti Malaysia Sabah (UMS), Sulaman dan Jalan Sepanggar, Jalan Tuaran Lama berhampiran Bulatan Inanam serta Jalan Sembulan,” katanya.

Menurutnya Op Halangan yang dilaksanakan bermula jam 3 hingga 5 petang Selasa berjaya menyaman 63 pengguna jalan yang melakukan kesalahan terbabit manakala DBKK turut mengeluarkan 28 keping saman bagi kesalahan sama.

“Kesalahan yang boleh menyumbang kepada kadar kemalangan serta kesesakan lalu lintas boleh dikompaun sehingga RM300 dan boleh disita mengikut Seksyen 60 Akta Pengangkutan Jalan 1987.

“Bagi kenderaan yang disita atau ditunda pihak DBKK akibat menghalang laluan lalu lintas boleh disiasat mengikut Seksyen 35(1) Undang-Undang Kecil (Peruntukan Tempat Letak Kereta Awam) (Letak Kereta Berkupon) Bandaraya Kota Kinabalu 2014.

“Pemilik juga perlu menjelaskan kompuan dan kos tunda yang ditetapkan apabila kenderaan sudah ditunda,” katanya. – Utusan Borneo


Penagih Ditembak Selepas Serang Polis Di Kunak

KUNAK: Seorang penagih dadah cedera ditembak selepas cuba menyerang anggota polis menggunakan parang panjang di kawasan ladang Yuwang Tingkayu, dekat sini, awal pagi semalam.

Dalam kejadian 4 pagi itu, sepasukan tujuh anggota dari Bahagian Siasatan Jenayah Narkotik (BSJN) yang sedang menjalankan Ops Ice Breaker membuat intipan di kawasan dipercayai sarang kegiatan penagihan dadah.

Ketua Polis Daerah Kunak, Superintendan Baharin Md Tahir, berkata ketika intipan dijalankan kelihatan seorang lelaki yang mencurigakan memakai beg di bahagian pinggang sedang memegang parang panjang di kawasan berkenaan.

Katanya, anggota polis kemudiannya memperkenalkan diri dan mengarah suspek membuang parang serta menyerah diri, namun tidak diendahkan.

“Walaupun beberapa kali amaran diberikan suspek enggan menyerah diri, sebaliknya bertindak lebih agresif dengan berlari meluru sambil melibaskan parang ke arah anggota polis.

“Bagi mempertahankan diri dari bahaya dan kecederaan, anggota polis melepaskan dua das tembakan menyebabkan lelaki itu rebah ke tanah,” katanya dalam kenyataan media di sini, hari ini.

Beliau berkata, suspek yang cedera di bahu kiri dan kanan dibawa ke Hospital Kunak untuk rawatan dan polis merampas parang panjang yang digunakannya.

“Hasil pemeriksaan ke atas beg pinggang milik suspek telah menjumpai satu kotak rokok berjenama L.A. yang di dalamnya mengandungi satu paket plastik lutsinar berisi ketulan hablur jernih disyaki dadah jenis syabu seberat 17.25 gram dianggarkan bernilai RM2587.50,” katanya.

Kes disiasat mengikut Seksyen 39A (1) Akta Dadah Berbahaya (ADB) 1952 dan Seksyen 307 Kanun Keseksaan kerana cubaan membunuh.


Lelaki Cuba Bunuh Diri Di Sebuah Hotel

LABUAN: Cubaan seorang lelaki membunuh diri dalam sebuah bilik hotel di sini tidak kesampaian apabila tindakannya membakar beberapa peralatan dalam bilik hotel disedari oleh pengurusan hotel tersebut.

Lelaki tempatan berusia 35 tahun yang dipercayai mengalami depresi itu didapati cuba membunuh diri dengan membakar peralatan dalam bilik sebuah hotel di kawasan Lazenda Commercial Centre, Wilayah Persekutuan Labuan pada 4.30 pagi tadi.

Pemangku Ketua Polis Daerah WP Labuan, Deputi Superitendan Mohd Ibrahim Mohd Ghani berkata, pihaknya menerima laporan mengenai insiden itu pada 6.50 pagi.

Beliau berkata, tindakan awal menyelamatkan mangsa telah dilakukan oleh pihak bomba yang telah dimaklumkan oleh pihak pengurusan hotel.

Katanya, pihak bomba yang tiba di tempat kejadian mendapati bilik dalam keadaan berkunci namun berjaya memujuk suspek untuk membuka bilik tersebut yang berada di aras tiga.

Sebaik pasukan bomba berjaya masuk ke dalam, didapati suspek mengalami kecederaan di pergelangan tangan kiri dan kanan dipercayai kesan torehan serpihan botol kaca dan telah di bawa ke Hospital Labuan oleh pihak ambulans.

Mohd Ibrahim berkata, siasatan polis mendapati, suspek dipercayai mengalami depresi kerana telah lama tidak dapat bertemu ibunya yang sedang dipenjarakan di salah sebuah penjara di Semenanjung Malaysia.

Suspek yang kini sedang ditahan di Hospital Labuan dan masih menerima rawatan serta berada dalam keadaan stabil.

Kes ini disiasat mengikut Seksyen 309 Kanun Keseksaan kerana cuba melakukan kesalahan membunuh diri. Suspek juga disiasat mengikut Seksyen 435 Kanun Keseksaan atas kesalahan melakukan khianat dengan api atau benda letupan dengan niat hendak menyebabkan kerosakan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Joli duit bos RM915,000

London: Seorang akauntan yang menjadi mangsa buli di tempat kerja membalas dendam dengan membelanjakan wang majikannya sebanyak £170,000 (RM915,000) untuk dadah serta pelacur sepanjang satu hujung minggu.

Darren Carvill, 38, mencuri £260,000 (RM1.4 juta) daripada rangkaian servis kereta, Mr Clutch sebelum menghabiskan hujung minggu berjoli menggunakan dadah dan bersama pelacur kelas atasan.

Malah, tindakannya itu hampir menyebabkan Mr Clutch bankrap, dan Carvill mengaku ia melakukannya semata-mata mahu merasai ‘hujung minggu yang gila.’

Carvill yang lazimnya seorang yang amat pemalu, dipenjara dua tahun setengah selepas mengaku salah atas 18 tuduhan tipu oleh Mahkamah Crown Maidstone, Kent.

Mahkamah sebelum ini diberitahu, Carvill memfailkan rekod bayaran palsu selepas mendakwa menjadi mangsa buli di tempat kerja.

Carvill mengambil £260,000 daripada pelbagai francais Mr Clutch kononnya untuk membuat bayaran kepada pembekal dan rakan niaga syarikat.

Dia mendakwa mengambil wang itu untuk hiburan kerana terlalu murung dengan kehidupannya, malah pada awalnya menganggap pinjaman yang akan dibayar balik.

Malah, kali pertama dia mencuri £40,000 (RM215,000) tetapi membayar balik £36,500 (RM196,000). Bagaimanapun, dia mengulang perbuatan itu tanpa membayar semula dan lama-kelamaan ia menjadi tabiat.

Carvill mendakwa amat pemalu dan mempunyai tahap keyakinan diri yang terlampau rendah, menyebabkannya ketagih dengan berhibur di kelab malam bersama orang yang dianggap ‘glamor’ yang kerap bermain dadah, dipercayai kokain.

Sumber memberitahu The Sun, Carvill mengunjungi sebuah kelab malam di London bersama tiga pelayan dan dilihat minum champagne serta mengambil kokain.

“Malam itu dia akhirnya ditemani kira-kira 10 wanita di kelab itu,” kata sumber berkenaan.

Menurut Carvill, dia sedar perbuatannya menggelapkan duit majikan sudah diketahui dan dia akan ditangkap, menyebabkannya tidak berfikir panjang dan hanya mahu berseronok.

Susulan itu dia menghabiskan puluhan ribu paun berpesta dengan pelacur dan dadah.

Peguamnya James Ross berkata: “Kehidupannya amat menyedihkan, malah sejak kecil dia memang sering dibuli.

“Disebabkan itu keyakinan dirinya sangat rendah dan kekok bergaul dengan orang ramai. Bagaimanapun, dia pekerja yang bagus dan hasil kerjanya juga amat baik.

“Dia mengaku semua bos melayannya baik, namun semua orang lain sering menghina dan memalukannya sehingga dia tidak mampu bersabar lagi. Semakin dia murung, semakin dia ketagih dengan parti waktu malam bersama wanita dan dadah.”

Sementara itu, pendakwa Bridget Todd memberitahu mahkamah, perbuatan Carvill menyebabkan beberapa kakitangan tidak dibayar gaji selama lima bulan. – Agensi


Hajiji Minta SPRM Tingkat Usaha Beri Kesedaran Cegah Rasuah Kepada Penjawat Awam

KOTA KINABALU, 11 Nov : Ketua Menteri Sabah Datuk Hajiji Noor meminta Suruhanjaya Pencegahan Rasuah Malaysia (SPRM) meningkatkan usaha memberi kesedaran berkaitan pencegahan rasuah kepada golongan penjawat awam negeri dan Persekutuan yang berkhidmat di negeri itu.

Pengarah SPRM Sabah S. Karunanithy berkata hasrat itu disuarakan Hajiji ketika agensi berkenaan mengadakan kunjungan hormat ke atas beliau di pejabatnya di Pusat Pentadbiran Negeri Sabah di sini hari ini.

Karunanithy dalam kenyataannya selepas kunjungan hormat itu menyebut bahawa Hajiji turut meminta supaya penekanan diberikan kepada syarikat berkepentingan kerajaan negeri dalam memberi kesedaran mengenai bahaya rasuah terhadap negara dan negeri.

“Beliau turut menyambut baik hasrat serta menzahirkan komitmen terhadap usaha dan program pencegahan rasuah yang diterajui SPRM Sabah pada masa akan datang,” katanya.

Beliau juga berkata kunjungan hormat itu bertujuan menjalin kerjasama strategik antara SPRM dan Kerajaan Negeri Sabah.

Turut hadir Timbalan Pengarah Operasi SPRM Sabah Hazrul Shazreen Abd Yazid, Timbalan Pengarah Pencegahan SPRM Sabah Awang Samsul Baharam Bungso dan Ketua Pasukan Petugas SPRM Sabah Syamsul Osman. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penampang Perlu Tambahan Satu Lagi Kerusi DUN – Darell

KOTA KINABALU, 20 Julai:  Ahli Parlimen Penampang Datuk Darell Leiking mahu satu lagi kerusi Dewan Undangan Negeri (DUN) bagi kawasan Parlimen itu ditambah berikutan jumlah penduduk di kawasan itu kini mencecah lebih 100,000 orang.

Menteri Perdagangan Antarabangsa dan Industri itu berkata Penampang ketika ini hanya mempunyai dua kerusi DUN iaitu Moyog serta Kepayan, dan dengan penambahan satu lagi kerusi DUN akan memudahkan wakil rakyat mendekati dan mewakili suara penduduk dengan lebih baik.

Pada pilihan raya umum lepas, Parlimen Penampang mencatatkan jumlah pengundi sebanyak 53,131 orang.

Darell berkata kawasan Parlimen lain seperti Papar, Putatan dan Sepanggar masing-masing akan mempunyai tiga kerusi DUN menerusi penambahan 13 lagi kerusi baharu.

“Kita tidak minta semasa pembentangan usul di Dewan Rakyat sebab ia sudah diluluskan DUN Sabah semasa pemerintahan kerajaan terdahulu.

“Langkah seterusnya ialah kita akan bincang bersama pemimpin (Sabah) yang lain termasuk dengan Ketua Menteri (Datuk Seri Mohd Shafie Apdal) dan saya mahu satu kerusi DUN tambahan di Penampang,” katanya kepada pemberita ketika diminta mengulas kelulusan 13 kerusi DUN Sabah di sini, hari ini.

Pada Rabu, Dewan Rakyat meluluskan Rang Undang-Undang bagi menambah jumlah kerusi DUN di Sabah selepas mendapat sokongan semua 158 ahli Parlimen yang hadir di Dewan termasuk penggubal undang-undang dari Sabah.

Mengulas lanjut, Darell yang juga Timbalan Presiden Parti Warisan Sabah (Warisan) berkata, kelulusan penambahan kerusi baharu itu adalah perkara baik yang membolehkan negeri ini terus maju ke depan, selain beliau juga mahu kerajaan membincangkan keperluan menambah kerusi Parlimen di negeri ini.


Warga Emas Ditahan Masak Air Ketum Di Rumah

SANDAKAN, 21 Nov: Kegiatan seorang lelaki warga emas yang memasak dan memproses air ketum di rumahnya terbongkar apabila polis membuat serbuan dan menahan lelaki itu, Isnin lepas.

Ketua Polis Sandakan, ACP Azhar Mohd Hamin berkata lelaki tempatan berumur lingkungan 60-an itu ditahan oleh sepasukan anggota Bahagian Siasatan Jenayah Narkotik Sandakan di sebuah rumah tidak bernombor di Batu 12 di sini, kira-kira 1 tengah hari.

“Polis menjumpai 93 botol lutsinar bersaiz 1.5 liter berisi air ketum dianggarkan bernilai RM3,000 dan hampir 10 kilogram daun ketum dianggarkan bernilai RM400. Turut dirampas peralatan memasak disyaki untuk menghasilkan air ketum dan selaras senapang angin buatan sendiri,” katanya pada sidang akhbar di sini, hari ini.

Mohd Azhar berkata lelaki itu direman selama empat hari sehingga 22 Nov ini bagi membantu siasatan mengikut Seksyen 30 (3) Akta Racun 1952 dan Seksyen 8 Akta Senjata 1960.

Dalam perkembangan lain, beliau berkata polis turut menahan seorang lelaki berumur 43 tahun kerana memiliki selaras bakakuk, sejenis senapang buatan sendiri dengan tiga biji peluru senapang patah.

Katanya, lelaki tempatan itu, yang ditahan di sebuah rumah di Batu 12 pada 4 petang hari yang sama, didapati positif dadah jenis methamphetamine dan direman sehingga 22 Nov bagi membantu siasatan di bawah Seksyen 8 Akta Senjata 1960 dan Seksyen 15 (1) Akta Dadah Berbahaya 1952.

Selain itu, Mohd Azhar berkata polis berjaya menangkap sembilan lelaki iaitu lima warga tempatan dan empat warga Filipina berumur 26 hingga 50 tahun kerana disyaki bermain judi daun terup di sebuah hotel di Jalan Leila di sini, Selasa lepas.

Katanya sebanyak 52 keping daun terup dan wang tunai berjumlah RM38,400 dirampas.

Mohd Azhar berkata sejak Januari hingga 20 Nov lepas, polis Sandakan telah menahan 77 individu, iaitu 47 lelaki dan 30 wanita disyaki terlibat dalam judi loteri awam tanpa lesen membabitkan wang berjumlah RM13,982.

Dalam tempoh yang sama, seramai 35 lelaki dan 27 wanita ditahan kerana disyaki terlibat dalam kegiatan judi dalam talian membabitkan wang berjumlah RM13,682.

“Seramai 38 orang (36 lelaki dan dua wanita) pula ditangkap bagi pelbagai jenis perjudian lain seperti sabung ayam dan daun terup membabitkan wang tunai berjumlah RM40,572.

“Kes disiasat mengikut Seksyen 6 (1) dan 7 (1) Akta Rumah Judi Terbuka 1953 serta Seksyen 21 Enakmen Kebajikan Haiwan 2015,” katanya.


TERKINI: 110 Lagi Kes Terbaharu Positif Covid-19 Dilaporkan Di Malaysia, 900 Keseluruhan

Menteri Kesihatan Malaysia, Dato’ Seri Dr. Adham Baba hari ini menerusi satu kenyataan yang memaklumkan bahawa terdapat 110 kes baru Covid-19 yang dilaporkan.

Keadaan ini menjadikan jumlah kumulatif kes positif sebanyak 900 kes.

“Berdasarkan siasatan awal, 110 kes baru ini yang dilaporkan, sebanyak 63 kes adalah yang berkaitan dengan kluster dari perhimpunan tabligh di Masjid Sri Petaling.

“Saya ingin memaklumkan bahawa sehingga kini seramai 20 orang kes positif sedang dirawat di Unit Rawatan Rapi dan mereka memerlukan bantuan pernafasan,” katanya.

Beliau juga memaklumkan bahawa 15 kes positif Covid-19 telah sembuh dan dibenarkan discaj dari wad. Ini menjadikan jumlah sembuh dan discaj sebanyak 75 kes.

Terkini 15 kes positif #COVID19 telah sembuh dan dibenarkan discaj dari wad. Ini menjadikan jumlah sembuh dan discaj sebanyak 75 kes.Terdapat 110 kes baru dilaporkan, menjadikan jumlah kumulatif kes positif sebanyak 900 kes. pic.twitter.com/gXqQ1ZPV2B


Filem Pendek KV Keningau Menang Perak Di Festival Seni Prague

KENINGAU: Pasukan Kolej Vokasional Keningau telah memenangi pingat perak dalam kategori filem pendek di festival seni “Prague Stars” yang dianjurkan secara dalam talian dari 9 sehingga 12 Mac 2022.

Pasukan tersebut telah menghasilkan filem yang berjudul “Dilema yang terungkai” dan ianya boleh ditonton melalui pautan beriku:

Filem pendek ini mengisahkan seorang ayah yang tidak yakin dengan masa hadapan kedua-dua anaknya yang bersekolah di kolej vokasional dan mengambil bidang yang berasingan iaitu automotif dan kulinari.

Tanggapannya berubah apabila kedua-dua anak tersebut berjaya menggunakan kemahiran yang dipelajari untuk membantu keluarga itu.

Pasukan itu terdiri daripada tujuh pelajar iaitu Jierre Jerreld Jalibon, Nathanel Luin, Ag Mohd. Ashraf bin Rosli, Ian Chan Chun Kiat, Avela Justin , Helvian Andrew dan Mohd. Shahnizam bin Alimudin.

Pengarah kolej tersebut, Encik Johari @ Jaibet Bin Saibin, mengucapkan tahniah kepada guru-guru yang terlibat dalam membantu pelajar ini menghasilkan filem tersebut dan berasa bangga dengan pencapaian pasukan ini yang berjaya menyampaikan mesej yang bermakna melalui hasil karya seni mereka.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pergi ‘Kenduri’ Bawa Dadah

KOTA KINABALU: Dua lelaki disyaki pengedar dadah kecilan ditahan dalam rondaan Op Covid-19 di Jalan Kopungit, di sini, malam tadi.

Dalam kejadian jam 10 malam itu, kedua-dua lelaki berusia 30-an yang mengaku baru selesai dari menghadiri majlis kenduri di Papar ditemui bersama bekalan syabu dan peralatan menagih dadah.

Ketua Polis Daerah Kota Kinabalu Asisten Komisioner Habibi Majinji berkata, ketika ditahan polis turut menemui alat penimbang yang dipercayai untuk digunakan bagi urus niaga dadah berkenaan.

Katanya, kedua-dua lelaki terbabit kemudiannya terus ditahan dan dibawa ke Ibu Pejabat Polis Daerah (IPD) Kota Kinabalu untuk tindakan selanjutnya.

“Bagaimanapun, pemeriksaan lanjut dilakukan polis menemui tiga lagi paket plastik berisi ketulan hablur dipercayai dadah diselitkan di seluar dalam salah seorang suspek.

“Dadah yang dirampas adalah seberat 16.36 gram yang dianggarkan bernilai RM2,454 berdasarkan harga pasaran semasa,” katanya dalam kenyataan media, hari ini.

Habibi berkata, hasil ujian saringan air kencing yang dijalankan terhadap kedua-dua suspek didapati positif dadah jenis methaphetamine dan mereka kini ditahan reman untuk siasatan lanjut.

Katanya, kes disiasat mengikut Seksyen 39A (1) Akta Dadah Berbahaya 1952 dan Seksyen 12(2) akta yang sama.- HMetro


Anggota Polis Maut Dalam Kemalangan Di Jalan Kota Kinabalu-Papar

PENAMPANG: Seorang anggota polis maut selepas motosikal ditunggangnya terlanggar belakang sebuah lori dalam kejadian di Jalan Kota Kinabalu-Papar berhampiran Kem Tentera Lok Kawi, malam tadi.

Dalam kejadian jam 11.59 malam itu, mangsa Koperal Rozlan Shahruddin Abd Ajik, 35, meninggal dunia di lokasi kejadian akibat kecederaan parah.

Sebelum kejadian, mangsa dikatakan dalam perjalanan pulang ke rumahnya di Pusat Perumahan Rakyat (PPR) Kampung Segindai, Kinarut, Papar.

Ketua Polis Daerah Penampang, Deputi Superintendan Mohd Haris Ibrahim berkata, siasatan awal mendapati mangsa dipercayai merempuh belakang sebuah lori.

Katanya, mangsa mengalami kecederaan parah sebelum disahkan meninggal dunia di tempat kejadian moleh pegawai perubatan Hospital Queen Elizabeth I (HQE I) yang hadir di lokasi kejadian.

“Mangsa dibawa ke HQE I untuk tujuan saringan ujian Covid-19 sebelum proses bedah siasat dijalankan.

“Kes disiasat mengikut Seksyen 41(1) Akta Pengangkutan Jalan (APJ) 1987,” katanya dalam kenyataan media yang dikeluarkan, hari ini.

Mohd Haris berkata, mangsa adalah anggota polis yang bertugas di Balai Polis Putatan.

Katanya, pemergiannya adalah satu kehilangan besar kepada seluruh keluarga Ibu Pejabat Polis Daerah (IPD) Penampang.

“Kita berterima kasih atas khidmat bakti yang dicurahkan sepanjang perkhidmatan arwah Koperal Rozlan.

“Seluruh warga IPD Penampang menzahirkan ucapan takziah di atas pemergian Koperal Rozlan,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah beri tumpuan terhadap sektor pendidikan – Mohd Shafie

SEMPORNA, 11 Nov – Kerajaan negeri memberi penekanan dan tumpuan terhadap sekor pendidikan yang penting untuk melahirkan modal insan untuk membantu usaha membangunkan negeri ini.

Ketua Menteri Sabah Datuk Seri Mohd Shafie Apdal berkata komitmen awal yang dibuat adalah dengan mewujudkan Kementerian Pelajaran dan Inovasi yang memberi penekanan tentang sektor pendidikan.

Katanya biarpun berhadapan kekangan kewangan untuk dibelanjakan bagi melonjakkan sektor pendidikan di negeri ini tetapi kerajaan negeri yakin pada masa akan datang ia mampu dilaksanakan.

“Yang penting peringkat awal ini kita laksana beberapa penstrukturan dan melahirkan beberapa terma yang baik.

“Apabila kewangan mencukupi kita akan dapat menyempurnakan apa yang kita hasratkan untuk melahirkan modal insan yang amat diperlukan untuk membangunkan negeri ini,” katanya ketika ditemui pemberita selepas Majlis Amanat Bersama Warga Pendidik Semporna di sini, malam tadi.

Hadir sama, Menteri Pelajaran dan Inovasi negeri Datuk Dr Yusof Yacob dan Pengarah Jabatan Pendidikan Negeri Sabah Datuk Maimunah Suhaibol.

Pada majlis itu, Mohd Shafie turut melancarkan Buletin Kegiatan Pejabat Pendidikan Daerah Semporna.

Mohd Shafie berkata komitmen itu dapat dilihat dalam Belanjawan 2019 oleh kerajaan pusat dengan jumlah cukup besar untuk sektor pendidikan yang mencecah RM60 bilion.

Beliau yakin pimpinan negara diketuai Perdana Menteri Tun Mahathir Mohamad amat menitikberatkan bahawa sektor pendidikan perlu diberi penekanan bukan hanya daripada jumlah kewangan tetapi membabitkan penstrukturan sistem pendidikan yang digunakan.

Katanya sistem pendidikan yang menjadi tumpuan terhadap sains dan matematik merupakan satu landasan usaha untuk memajukan negara berasaskan perindustrian dan mampu bersaing dengan negara maju.


(VIDEO) Myvi Redah Banjir Dihanyutkan Arus Deras Di Inanam

KOTA KINABALU: Sebuah kereta Perodua Myvi dihanyutkan arus deras ketika melalui jambatan konkrit di Jalan Kionsom Lama, Inanam, hari ini.

Dalam kejadian 6 petang itu, difahamkan, terdapat dua mangsa dalam kenderaan itu, namun mereka dikatakan dapat menyelamatkan diri.

Detik cemas itu sempat dirakam oleh pemandu yang berada di belakang kenderaan berkenaan sebelum ditularkan di media sosial.

Seorang saksi kejadian, Lester Bingkasan berkata, sebelum kejadian dia bersama isterinya dalam perjalanan pulang ke rumah dari tempat kerja.

Bagaimanapun katanya, mereka terpaksa berhenti di tepi jalan sementara menunggu hujan reda berikutan keadaan Sungai Kionsom deras susulan hujan lebat sejak jam 3 petang.

“Selepas menunggu hampir tiga jam, hujan semakin reda namun arus sungai masih deras.

“Pada masa sama, tiga kenderaan pacuan empat roda berjaya melepasi jambatan konkrit berkenaan. Ia mungkin memberi keyakinan kepada pemandu Perodua Myvi untuk cuba melepasi jambatan berkenaan,” katanya ketika dihubungi.

Sementara itu, Ketua Balai Bomba dan Penyelamat (BBP) Lintas, Agustavia Joe Guasi berkata, Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah menerima panggilan kecemasan pada jam 6.01 petang.

Katanya, pasukan bomba yang menggunakan Lori Hicom BHX 619 kemudiannya dikerah ke lokasi kejadian bagi mencari dan menyelamat mangsa.

“Setakat ini, pasukan bomba belum menerima sebarang laporan sama ada mangsa dan kenderaan sudah ditemui atau sebaliknya.

“Terdapat laporan di media sosial yang mendakwa mangsa sudah ditemui, namun usaha sedang giat dijalankan bagi mencari dan menyelamat individu terbabit,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Puluhan Mayat Dipercayai Mangsa Covid-19 Dibiarkan Di Atas Lantai Di Iran

Satu video klip tular di media sosial mengenai satu video yang memaparkan puluhan mayat memenuhi segenap ruang di sebuah hospital di Qom, Iran.

Max Howroute melalui akaun Twitternya @howroute mendakwa rakaman tersebut adalah daripada seorang pengguna Twitter rakyat Iran, Heshmat Alavi.

“Di sini terdapat banyak mayat yang sudah sedia untuk dikebumikan pada pagi ini. Namun malangnya, jumlah mayat ini terlalu banyak. Ia seakan tiada pengakhiran.”

Perakam video tersebut menuju ke arah satu ruang lain dan turut menjelaskan situasi yang berlaku.

Dakwanya, mayat-mayat itu adalah mangsa wabak COVID-19.

“Semua (mayat) yang mati akibat Coronavirus ini sedang menunggu untuk dibersihkan dan bersedia untuk pengebumian,”

“Di sini..ada banyak lagi,” katanya sambil menuju ke arah satu ruang lain yang turut dipenuhi dengan mayat-mayat tersebut.

Tambahnya lagi, ada bilik lain yang menempatkan mayat-mayat itu sejak lima ke enam hari lalu.

“Contohnya, nama mayat ini, Khosrowshahi, telah ada di sini sejak beberapa hari lepas dan belum lagi diproses (pembersihan),” katanya selepas merujuk kepada sebuah kotak mayat di atas katil.

“Situasi ini sangat mengerikan..semoga Allah mengasihani kita,” ujarnya.

Bagaimanapun, video berdurasi satu minit 12 saat itu menimbulkan persoalan di portal berita antarabangsa, Dailymail.

Lapor berita tersebut, hospital yang menempatkan puluhan mayat tersebut terletak di Qom, ia adalah wilayah yang sama ketika kes pertama COVID-19 di Iran dikesan.

This is what’s going on in Iran amid #coronavirus outbreak. Reminiscent of early days of COVID19 epidemic in China. My friend, a journalist from Iran just translated this video and confirmed the authenticity, I’ll post it shortly. (Video by @HeshmatAlavi) pic.twitter.com/dV9pi3b526

“Belum ada lagi respon rasmi (daripada mana-mana pihak) berkenaan video tersebut, dan ia sangat tidak jelas kenapa mayat-mayat itu belum lagi dikebumikan. Tetapi seorang wartawan tempatan mendakwa bahawa tiada ruang lagi untuk mayat itu (diuruskan), jelas Dailymail.

Namun, kesahihan dakwaan yang dibuat oleh individu yang memuat naik video berkenaan tidak dapat disahkan.

Jumlah terkini kematian akibat Covid-19 di Iran adalah 92 orang.


PRK Kimanis: USNO & PAS Sah Tidak Bertanding, Sokong UMNO

KOTA KINABALU: Parti Pertubuhan Kebangsaan Sabah Bersatu (USNO) dan Parti Islam Se-Malaysia (PAS) tidak akan meletakkan calon pada Pilihan Raya Kecil (PRK) Kimanis.

Semasa dihubungi Utusan Borneo di sini semalam, kedua-dua parti juga mengesahkan sokongan mereka kepada calon pilihan Pertubuhan Kebangsaan Melayu Bersatu (UMNO).

Ketua Penerangan USNO Musli Oli berkata parti itu tidak akan bertanding pada PRK Kimanis kerana lebih menumpukan perhatian kepada Pilihan Raya Umum (PRU) ke-15.

“Kita juga tidak mengetengahkan calon pada PRK Kimanis kerana USNO Bahagian Kimanis belum ditubuhkan, serta berhadapan isu kewangan dan logistik,” katanya.

Ketua Penerangan PAS Sabah Ahmad Dullah pula mengatakan keputusan parti itu untuk tidak bertanding pada PRK Kimanis dicapai hasil musyawarah di peringkat kepimpinan.

Menurutnya, PAS akan memberikan sokongan kepada calon pilihan UMNO sebagai rakan kerjasama mereka dan pendirian itu juga sudah dimaklumkan kepada PAS Pusat.

“Walaupun kita tidak bertanding kali ini, namun PAS Sabah akan turun membantu UMNO sepanjang musim kempen PRK Kimanis berlangsung kelak,” katanya.


Lebih 1.4 juta pelancong ke Sabah bagi tempoh tujuh bulan pertama tahun ini

LAHAD DATU, 30 Sept –  Jumlah kemasukan pelancong ke negeri ini berjumlah 1.4 juta orang dalam tempoh tujuh bulan pertama tahun ini.

Ketua Menteri Sabah Datuk Seri Mohd Shafie Apdal berkata, jumlah itu menunjukkan peningkatan sebanyak 0.1 peratus jika dibandingkan pada tempoh sama tahun lalu.

“Oleh itu, kerajaan negeri berharap prestasi ini dapat dikekalkan dan ditambah baik dari segi jumlah ketibaan seterusnya meningkatkan jumlah pendapatan rakyat negeri ini,” katanya pada malam Gala Festival Sayangi Lahad Datu@Silam di sini, malam tadi.

Teks ucapan beliau dibacakan oleh Menteri Pembangunan Infrastruktur, Datuk Peter Anthony.

Turut hadir, Menteri Pelancongan, Seni dan Budaya Mohamaddin Ketapi, Pembantu Menteri Pelancongan, Kebudayaan dan Alam Sekitar Sabah Assaffal P. Alian, Pembantu Menteri Kesihatan dan Kesejahteraan Rakyat Sabah Norazlinah Arif dan Anggota Dewan Undangan Negeri Lahad Datu Dumi Pg. Masdal.

Mohd Shafie berkata Sabah merupakan antara lima negeri utama menjadi tumpuan pelawat domestik di negara ini selain pelancong asing.

Beliau berkata Sabah juga merupakan antara empat negeri terbaik yang kerap dilawati oleh pelancong asing dalam negara pada tahun lepas seterusnya menjadikannya sebagai negeri nombor satu kerap dilawati di perairan Malaysia Timur.

Sehubungan itu, katanya, kerajaan negeri sentiasa berusaha dan mencari inisiatif untuk mengetengahkan tempat-tempat yang menarik dan mempelbagaikan produk pelancongan, kerana ia dapat mempromosikan Sabah sebagai destinasi pelancongan utama di rantau ini.

Dalam pada itu, Mohd Shafie berkata statistik turut menunjukkan sebanyak 27,325 bilik penginapan tersedia di negeri ini dengan 637 hotel pelbagai kelas atau bintang dengan ribuan penduduk Sabah telah memperolehi pekerjaan dalam sektor pelancongan.

“Justeru, diharap agar pemaju industri pelancongan hotel menaik taraf dan menambah lebih banyak bilik dan jumlah hotel untuk menampung permintaan tinggi dari pelancong dalam dan luar negara,” katanya.

Mengulas penganjuran festival, Mohd Shafie berkata ia relevan selain memberi peluang kepada masyarakat setempat menikmati keunikan seni dan budaya yang secara tidak langsung turut membuka peluang penjanaan ekonomi.

Katanya festival itu juga menjadi landasan terbaik untuk memperkenalkan Lahad Datu sebagai salah satu lokasi pelancongan yang wajib dikunjungi apabila datang ke negeri ini.


Penuntut Sabah Di Semenanjung Dibantu

KOTA KINABALU: Kerajaan Negeri Sabah mahu bekerjasama dengan Kementerian Pengajian Tinggi untuk memberi bantuan keperluan asas dan makanan kepada semua penuntut Sabah di Semenanjung.

Ketua Menteri, Datuk Seri Mohd Shafie Apdal berkata, ia bertujuan membantu penuntut Sabah yang masih tinggal di kolej kediaman institusi pengajian tinggi (IPT) masing-masing kerana tidak berkesempatan pulang ke Sabah sepanjang Perintah Kawalan Pergerakan.

“Kita faham tempoh kawalan ini agak pendek sekiranya mereka mahu pulang ke negeri ini, selain melihat faktor kewangan mereka.

“Selain itu, kemungkinan dijangkiti wabak koronavirus baharu (Covid-19) juga ada kerana mereka perlu berada di kawasan tumpuan ramai seperti lapangan terbang dan stesen bas.

“Oleh itu, saya sudah meminta Kementerian Pelajaran dan Inovasi Sabah berkomunikasi dengan (kerajaan) Pusat supaya membenarkan penuntut Sabah kekal di kampus untuk memudahkan kita menyalurkan bantuan,” katanya.

Beliau berkata demikian ketika sidang media selepas mempengerusikan Mesyuarat Majlis Keselamatan Negara (MKN) Sabah, di Kota Kinabalu, hari ini.

Dalam pada itu, Mohd Shafie berkata, sebahagian penuntut Sabah yang tidak menetap di kampus di Semenanjung dan tiada tempat tinggal kini ditempatkan di Rumah Sabah di Kuala Lumpur hingga tempoh Perintah Kawalan Pergerakan selesai. – Harian Metro


Sokongan Terhadap Warisan Masih Kuat Di Sabah

KOTA KINABALU: Walaupun pendaftaran Gabungan Rakyat Sabah (GRS) tidak dianggap sebagai ancaman kepada Parti Warisan (Warisan) di negeri ini namun, ia bukan alasan untuk terlebih yakin pada Pilihan Raya Umum Ke-15 (PRU-15).

Presiden Warisan, Datuk Seri Panglima Mohd Shafie Apdal berkata, GRS punya hak untuk mendaftarkan parti itu namun, ia tidak dilihat akan memberi kesan terhadap sokongan akar umbi terhadap Warisan.

Jika dilihat Warisan masih mempunyai sokongan di Pantai Timur Sabah, Semporna. Walaupun tidak begitu besar namun, penyokong-penyokong Warisan dari seluruh daerah di negeri ini masih ada.

Maka, usaha memperkuat dan memperkukuhkan sokongan rakyat terhadap Warisan akan terus dilakukan bagi memastikan parti ini meraih kemenangan pada PRU-15.

Seiring dengan itu, Warisan akan menyusun strategi baharu melalui mesyuarat Ahli Majlis Tertinggi (AMT) Sabtu ini bagi memperincikan kawasan yang boleh Warisan tawan pada PRU-15 di negeri-negeri lain. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nah kan… Kena sudah..

Pemilik akaun Facebook, Jufazli Shi Ahmad yang didakwa biadap serta menghina Perdana Menteri, Tun Dr. Mahathir Mohamad dipercayai ditahan polis pada jam 3 pagi hari ini.Beliau sempat membuat facebook live, menunjukkan beberapa anggota polis berada dalam kediamannya. Selain menghina perdana menteri, Julfazli juga dipercayai menghina pihak Polis.

Video yang dimuatnaik oleh Facebook Friends Of PDRM dengan caption berikut:

Saat saat sebelum dia ‘End Live’ ..Haa.. Kan… Dah kena tahan.. Jom ucap SYABAS kepada PDRM..


Halang Dr Zakir: Sabah Tunggu Siasatan

KOTA KINABALU: Kerajaan Sabah masih menunggu siasatan polis mengenai pendakwah Dr Zakir Naik sebelum membuat keputusan sama ada melarangnya memasuki negeri ini.

Ketua Menteri, Datuk Seri Mohd Shafie Apdal, berkata jika ada bukti yang jelas berkaitan kenyataan kontroversi pendakwah berkenaan, kerajaan negeri tidak teragak-agak menghalangnya ke Sabah.

“Kita akan mendapatkan laporan daripada pihak keselamatan. Jika ada bukti yang jelas, kita akan menghalangnya.

“Dewan Undangan Negeri (DUN) baru-baru ini meluluskan Enakmen Kesalahan Jenayah Syariah (Pindaan) 2019 bahawa Islam perlu diajar dan dikembangkan tetapi perlu ada kesederhanaan.

“Ada banyak ayat dalam al-Quran yang menyebut bahawa seseorang boleh mengembangkan agamanya tetapi tidak memperkecilkan agama lain,” katanya kepada pemberita selepas melancarkan sambutan Hari Kebangsaan Sutera Harbour Resort, di sini, hari ini.

Setakat ini tujuh negeri termasuk Melaka, Johor, Selangor, Pulau Pinang, Kedah, Perlis dan Sarawak menghalang Zakir ke negeri berkenaan.

Zakir sebelum ini didakwa membuat kenyataan menyinggung masyarakat keturunan India dan Cina ketika menyampaikan ceramah di Kota Bharu pada 3 Ogos lalu.

Dalam isu lain, Mohd Shafie berkata, beliau berpuas hati dengan pencapaian menteri persekutuan dari Sabah.

“Sebagai menteri persekutuan, keutamaan mereka adalah kepada negara. Bagaimanapun, adalah perkara biasa mereka membangkitkan isu berkaitan dan ada kepentingan kepada Sabah atau kawasan mereka ketika mesyuarat Kabinet,” katanya mengulas dakwaan mengenai menteri dari negeri ini tidak membangkitkan isu Sabah.


7 Pemimpin Muda Dilantik Sertai Kabinet Pentadbiran Ismail Sabri

KUALA LUMPUR: Seramai tujuh pemimpin muda dilantik sebagai menteri dan timbalan menteri dalam jemaah Kabinet pentadbiran Perdana Menteri, Datuk Seri Ismail Sabri Yaakob.

Ia merupakan 10.1 peratus dari jumlah keseluruhan Menteri dan Timbalan Menteri yang diumumkan Perdana Menteri pada Jumaat.

Daripada senarai Jemaah Menteri yang diumumkan, terdapat tujuh daripada mereka yang berusia di bawah 45 tahun.

Antara yang tersenarai adalah Ahli Parlimen Rembau, Khairy Jamaluddin yang menerajui Kementerian Kesihatan .

Khairy ditukarkan dari Kementerian Sains, Teknologi dan Inovasi ke Kementerian Kesihatan.

Seorang Ahli Parlimen muda yang diserap ke Kabinet ialah Yamani Hafez Musa sebagai Timbalan Menteri Kewangan 2.

Perdana Menteri meletakkan syarat supaya Kabinetnya membuktikan pencapaian kementerian masing-masing dalam masa 100 hari pertama menggalas tanggungjawab.

Dalam pengumuman Kabinetnya hari ini, Ismail Sabri berkata, setiap kementerian perlu membuat perancangan jangka masa pendek dan panjang dalam untuk mencapai objektif yang disasarkan.

“Saya akan pastikan Kabinet ini menekankan budaya kerja berprestasi tinggi. Justeru, setiap kementerian perlu membuat perancangan jangka pendek dan jangka panjang serta mencapai sasaran yang ditetapkan.

“Untuk itu, setiap kementerian perlu membuktikan pencapaian awal dalam tempoh 100 hari pertama,” kata beliau.

Mengakui bahawa negara memerlukan pemulihan ekonomi, Perdana Menteri berkata, barisan Kabinetnya perlulah berlandaskan tiga prinsip.

Prinsip-prinsip itu ialah peka dengan keperluan semasa yang kian mencabar, bertanggungjawab dan amanah serta mengembalikan semula keyakinan rakyat.

“Selaras dengan hala tuju Pelan Pemulihan Negara (PPN), aktiviti ekonomi akan dibuka secara berfasa bagi membolehkan rakyat mula bekerja dan mencari nafkah dengan selamat.

“Barisan Kabinet ini dipilih daripada kombinasi mereka yang berpengalaman, diyakini mampu membantu negara memulihkan ekonomi dengan menyokong usahawan, memudah cara perniagaan, dan merancakkan semula aktiviti ekonomi serta meningkatkan keyakinan pelabur,” katanya.

Istiadat mengangkat sumpah jawatan dan setia serta sumpah simpan rahsia diadakan pada 30 Ogos, jam 2.30 petang di Istana Negara, Kuala Lumpur.

Berikut ahli politik muda yang tersenarai dalam Kabinet Ismail Sabri Yaakob:

(45 tahun – 10 Januari 1976)

(43 tahun – 4 September 1977)

(41 tahun – 7 Disember 1980)

Ahli Parlimen Paya Besar (UMNO/Barisan Nasional)

(42 tahun – 29 September 1979)

(39 tahun – 4 Ogos 1982)

TIMBALAN MENTERI DI JABATAN PERDANA MENTERI

(44 tahun – 13 November 1976)

Ahli Parlimen Masjid Tanah (BERSATU/ Perikatan Nasional)

7. Wan Ahmad Fayhsal Wan Ahmad Kamal

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gaji punca Sabah lesu?

IPOH: Jurulatih Sabah, Jelius Ating tidak menolak kemungkinan isu gaji tertunggak antara punca anak buahnya beraksi di bawah tahap sebenar sehingga tewas 0-5 kepada Perak di Stadium Perak, malam semalam.

“Pemain Sabah tidak menunjukkan karakter sebenar seperti dalam perlawanan sebelum ini hingga mampu mara ke separuh akhir. Kami pernah bertemu Selangor dan juga Pahang dan berjaya menumpaskan mereka tetapi malam ini (semalam) mereka tidak menunjukkan persembahan sebenar,” katanya.

Jurulatih itu berkata, dia sudah berusaha memberi motivasi kepada anak buahnya sebelum perlawanan separuh akhir pertama Piala Malaysia menentang Perak itu. Bagaimanapun, Jelius berkata tindakannya itu nyata tidak berhasil kerana mereka tenggelam dalam arus perlawanan.

“Mungkin (isu gaji) ada kesan. Mereka manusia dan tidak dapat lari daripada memikirkan masalah dihadapi,” katanya

Beliau yang kecewa dengan keputusan perlawanan itu sedar skuad Badak mempunyai tugas amat getir apabila turun dalam perlawanan kedua pada 21 Oktober ini biarpun bermain di gelanggang sendiri.

“Bukan senang hendak atasi lima gol . Tugas mustahil kerana Perak ternyata pasukan hebat. Jika tumpas satu dua gol mungkin ada peluang lagi.

“Apapun kami akan lakukan yang terbaik demi maruah dan imej Sabah dalam pertembungan di Stadium Likas nanti, ” katanya.


Sabah Benarkan Rentas Daerah Mulai Esok, Rentas Negeri 1 Nov

KOTA KINABALU: Ketua Menteri Sabah, Hajiji Noor mengumumkan kebenaran rentas negeri hanya akan berkuat kuasa 1 Nov ini.

Beliau dalam kenyataan berkata, kebenaran itu termasuk kemasukan ke Sabah untuk tujuan lawatan sosial serta pelancongan.

Katanya, kebenaran itu hanya untuk individu lengkap divaksin dan perlu menjalani ujian RT-PCR atau RTK-Ag (Swab/Saliva) dalam tempoh tiga hari sebelum memulakan perjalanan.

Hajiji berkata, pergerakan rentas daerah di seluruh Sabah dibenarkan mulai esok, selepas lebih 70% penduduk dewasa lengkap divaksin.

“Antara syarat ditetapkan termasuk individu lengkap divaksin, remaja berusia 12 hingga 18 tahun sudah menerima sekurang-kurangnya satu dos vaksin dan kanak-kanak di bawah 12 tahun ditemani oleh ibu bapa yang lengkap divaksin,” katanya merujuk kebenaran rentas negeri dan daerah.


5 Projek Bekalan Air Bersih Di Sabah Bernilai RM1.4 Bilion Tahun Ini

TAWAU: Sebanyak lima projek membabitkan bekalan air bersih dianggarkan bernilai RM1.4 bilion bakal dilaksanakan tahun ini di seluruh Sabah.

Pengarah Jabatan Air Negeri Sabah Datuk Amarjit Singh berkata, ia membabitkan Loji Rawatan Air Telibong Fasa Dua di Tuaran, Loji Rawatan Air Kundasang, Loji Rawatan Air Kota Marudu, Loji Rawatan Air Lahad Datu dan Empangan Air Tawau.

“Semua projek itu dilaksanakan berdasarkan peruntukan kewangan daripada kerajaan pusat untuk Sabah.

“Justeru, tidak wujud masalah pembiayaan ke semua projek berkenaan seperti yang didakwa segelintir pihak sebelum ini,” katanya kepada media, di Lapangan Terbang Tawau, di sini, semalam.

Tambahnya, kerajaan komited dalam menyiapkan projek tersebut termasuk empangan air di Tawau yang dimulakan sejak empat bulan lalu dan mengambil masa empat tahun untuk disiapkan.

“Berhubung projek empangan di Tawau, sebenarnya projek itu sedang dilaksanakan, namun berdepan dengan masalah pemilikan tanah persendirian memandang ia membabitkan kawasan yang luas.

“Jika semua berjalan lancar, empangan ini dilihat mampu mengatasi masalah bekalan air yang kerap berlaku di sini,” katanya.

Menurut Amarjit, pihaknya sedar akan keperluan dan masalah yang dihadapi penduduk di Tawau berhubung isu bekalan air.

“Sama ada banyak taburan hujan atau musim kemarau, pasti akan berlaku masalah bekalan air.

“Misalnya, jika hujan berlaku tetapi tidak turut di kawasan tadahan, maka paras air sungai tidak akan naik menyebabkan masalah kekurangan air seperti musim kemarau tetap berlaku,” katanya.

Sebaliknya, jika taburan hujan terlalu banyak di kawasan tadahan, ia akan menyebabkan air sungai menjadi keruh.

“Dalam hal ini, bekalan air di loji atau kawasan pemprosesan air bersih sebenarnya turut dipantau Kementerian Kesihatan Malaysia sebelum ia disalurkan kepada pengguna.

“Jika air sungai keruh dan melebihi bacaan 1,500 NTU, maka air juga tidak dapat diproses,” katanya.

Selain itu, penggunaan klorin yang tinggi untuk kerja pembersihan air juga tidak dibenarkan sekali gus menyumbang kepada gangguan bekalan air bersih.

Justeru, Amarjit berkata, dengan adanya simpanan air di empangan, maka bekalan air untuk diproses akan dapat dilakukan seperti biasa tanpa gangguan.


Murid Yang Belum Mempunyai Seragam Sekolah Dibenarkan Berpakaian Biasa Ke Sekolah Sehingga 26 Mac

KUALA LUMPUR: Murid yang belum mempunyai pakaian seragam sekolah diberi kebenaran memakai pakaian biasa sehingga cuti pertengahan penggal persekolahan 2021.

Kementerian Pendidikan Malaysia (KPM) dalam satu kenyataan memaklumkan kebenaran itu diberikan bermula 1 Mac hingga 26 Mac depan.

“KPM menerima banyak pertanyaan daripada ibu bapa mengenai peraturan pemakaian pakaian seragam sekolah apabila sesi persekolahan dibuka kelak. “Untuk makluman, murid perlu memakai pakaian seragam untuk hadir ke sekolah seperti yang dinyatakan dalam Surat Pekeliling Ikhtisas 3/1983: Pakaian Seragam Murid-Murid Sekolah.

“Bagaimanapun, mengambil kira keadaan semasa, KPM ingin memaklumkan murid yang belum mempunyai pakaian seragam sekolah diberi kebenaran memakai pakaian yang sesuai dan kemas serta sopan untuk hadir ke sekolah,” katanya hari ini.

Menurutnya, KPM berharap kebenaran ini akan membolehkan semua murid kembali hadir ke sekolah bagi mengikuti pembelajaran secara bersemuka.

Pada 19 Februari lalu, KPM mengumumkan tarikh pembukaan sekolah untuk sesi pengajaran dan pembelajaran (PdP) secara bersemuka yang dilaksanakan secara berperingkat mulai 1 Mac depan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


59% Bekalan Air Sabah Tidak Berhasil – Bung Moktar

KOTA KINABALU : Sebanyak 59 peratus daripada bekalan air di Sabah adalah air tidak berhasil (NRW), yang merugikan kerajaan dan rakyat negeri ini, persidangan Dewan Undangan Negeri (DUN) Sabah diberitahu hari ini.

Timbalan Ketua Menteri Datuk Seri Bung Moktar Radin berkata NRW yang agak tinggi itu berlaku, kerana beberapa faktor termasuk sistem paip lama, sistem paip tidak dinaik taraf, kecurian bekalan air dan perjanjian bekalan air yang berat sebelah.

Mengulas lanjut, beliau yang juga Menteri Kerja Raya Sabah berkata kerajaan negeri masa ini, mewarisi perjanjian bekalan air yang tidak adil untuk kerajaan serta rakyat, malah terpaksa membayar pampasan sekiranya mahu membatalkan perjanjian itu.

“Saya tidak mahu namakan kerajaan mana sebelum ini buat perjanjian air itu, tetapi mana boleh rakyat kita hidup dalam keadaan begini, kita duduk sini jadi pemimpin kalau tidak mampu bantu rakyat, baik berhenti dan undur.

“Hanya 41 peratus bekalan air bagi hasil susah juga, apapun kita cuba cari penyelesaian terbaik supaya dapat beri bekalan air berkualiti untuk rakyat,” katanya ketika menggulung perbahasan ucapan dasar Yang Dipertua Negeri Tun Juhar Mahiruddin bagi kementeriannya di sini, malam ini.

Bung Moktar berkata 22 loji rawatan air (LRA) di negeri ini tidak dapat berfungsi dengan baik, kerana sungai tidak dapat memberikan bekalan air secara konsisten serta tercemar, menyebabkan bekalan air untuk rakyat terjejas.

Menurutnya antara kawasan terjejas ialah Kota Kinabalu yang pada masa ini mengalami masalah bekalan air yang kritikal, iaitu kekurangan 34 juta liter sehari berbanding dengan permintaan semasa.

Justeru, beliau berkata bagi mengatasi masalah itu beberapa langkah telah diambil, seperti pembinaan Urgent Water Supply Scheme (UWSS) di LRA Telibong II, Tamparuli berkapasiti 10 juta liter sehari yang dijadual siap Ogos tahun ini.

Selain itu, katanya menambah kapasiti LRA tersebut daripada 80 juta liter sehari ke 160 juta liter sehari, dijangka siap akhir tahun ini, dan program pembaikan peralatan Sistem Pengurusan NRW yang akan dilaksanakan selama tiga tahun, bagi memantau lokasi kehilangan air yang tinggi di lapangan.

Bung Moktar berkata bagi mengatasi masalah bekalan air dan dua lagi masalah kemudahan asas iaitu elektrik dan jalan raya, rakyat serta semua pihak di negeri ini perlu berfikiran terbuka dengan membuka ruang serta peluang kepada pihak luar melabur dalam penswastaan kemudahan, berkenaan.

“Bekalan air sahaja perlu RM5 billion hingga RM7 billion untuk penyelesaian jangka pendek, dan kerajaan negeri tidak mampu, jadi kita kena berunding cara lain iaitu cari pelabur luar untuk perniagaan air di Sabah dan tidak terlalu dengan semangat ‘Sabahan’ sahaja.

“Semangat Sabahan konon-kononnya tetapi Sabah masih mundur, jika kita cintakan Sabah kita tidak mahu bekalan air, elektrik, jalan yang teruk dan membiarkan Sabah mundur,” katanya. – BERNAMA